Google Maps-eko trikimailuak – KZblog\nGoogle Maps denok ezagutzen dugun tresna bat da, baina, ba al dakigu eskaini dezakeen guztia? Trikimailu txiki batzuk aurkeztuko dizkizugu aplikazio honen goi-mailako erabilerara iristeko, batez ere bidaiatxo bat egingo baduzu udazkena atseginagoa egiteko:\nZure mapa pertsonala sortu\nGoogle Maps-ek duen funtzio ezezagun bat mapa pertsonalizatuak sortzea da. Pentsa dezakezu: baina zertarako behar dut horrelako mapa bat tresna honek jada dituen funtzionalitateekin? Beno ba, egoerazko testuinguruan jar gaitezen: monumentu eta intereseko leku ugari dituen toki batera joan zara oporretan. Google Maps-eko funtzio honekin puntu guzti horiek bilduko dituzu zure neurrira egindako mapa batean.\nKliklatu aplikazioaren goi-eskuinaldeko hiru barretan eta aukeratu “Zure lekuak”\nSakatu “Mapak” aukera\nBehean ikusiko duzu “Sortu mapa” aukera\nPuntu honetara iristean, toki zehatz bat aukera dezakezu eta markagailuak eta argibideak gehitu, baita aparteko datuak inportatu zure mapan.\nTren, metro eta autobuseko ordutegiak ikusi\nZure bidaiarekin jarrai dezagun. Zure pertsonalizatutako mapa duzu, baina monumentu batzuren arteko distantzia galanta da, eta horretaz ez zara jabetu. Funtzionalitate hau interesgarria izan daiteke ere: Google Maps-en ibilbidea bilatzean, garraiobide ezberdinen artean aukera dezakezu. Garraiobide publikoak hautatzekotan, hauen ordutegia kontsulta dezakezu.\nBi punturen arteko ibilbidea bilatu Google Maps-en eta garraiobide publikoa hautatu.\nBeheko aldean “Ordutegien esploratzailea” ikusiko duzu, non Google erakutsiko dizkizun aukeratutako garraiobidearen ordutegi guztiak. Hemen beste datak edota orduak konfigura ditzakezu.\nNola aurkitu gauzak kokaleku zehatz batean\nMetroa hartu ostean Google Maps tresnari esker, museo hori bisitatzeko prest zaude. Baina, diru guztia jada gastatu duzu eta eskudirua atera behar duzu. Google Maps-ekin ez duzu noraezean ibili beharko kutxazain automatiko baten bila, zure kokapenaren gertu dauden gauzen/zerbitzuen kokalekua baitaki.\nGoogle Maps-en lokalizatu zauden leku zehatza.\nSakatu zure kokalekua adierazten duen ikonoa.\nBilaketa-barrak intereseko puntuak (bankuak, jatetxeak, hotelak,…) lokalizatuko ditu.\nAntzezlanak eta kontzertu aretoak ikusi\nGaua heltzen ari da eta beste motatako turismoa egiteko unea heldu da: antzezlan, musikal, kontzertu batera joan… Google Maps-ekin baita espektakulu ezberdinen programazioa bila dezakezu “Hurrengo ekitaldiak” esteka sakatuz.\nBegiratu zure intereseko antzerki, taberna, zinea… zure kokalekutik gertu.\nEskuineko alde-barran “Hurrengo ekitaldiak” esteka ikusiko duzu, espektakulu edota zine saioen informazioarekin.\nDenbora-bidaiak Street View-en\nBidaia honen derrigorrezko geldialdi bat zeru-harraskari izugarri hori ikustea zen. Bisita gidatuan etxe orratz hori eraikitzea itzelezko lana ekarri zuela eta eraikitze-prozesua ikaragarria izan zela esan dizute baina, ze pena, zuk hori ezin izango duzu ikusi, edo bai? Google Maps-ekin denbora-bidaiak egin ditzakezu leku jakin batzuetara. Goi eskuinaldean kokatutako erloju forma duen ikono txiki bat aurkitzen baduzu, toki hori orain dela zenbait urte nolakoa edota eraikin baten eraikitze-fase ezberdinak ikusi ahal izango dituzu.\nLeku berezi horretan argazkiak ateratzen geratu zara eta taldetik aldendu zara. Zure kideak deitu dituzu baina zure kokapen zehatza ez duzu ezagutzen. Hau dela eta, Google Maps zure kokalekua partekatu daitekeela interesgarria izan daiteke.\nZure oraingo kokalekua puntutxo urdin batekin adierazten da. Puntu hori sakatu segundo batzuk eta mapan markagailu bat azalduko da.\nUkitu pantailan ateratako helbidea eta sortuberriko menuan sakatu “Partekatu”. Zure helbidea partekatzeko aplikazioa aukeratu.\nBidaia batean geldialdiak gehitu\nIgandea da, eta astelehenean eguneroko ohikeriara bueltatuko zara. Bueltarako bidaia entretenigarriagoa izan daiteke leku ezberdinetan geldialdi txikiak eginez. Google Maps erabiliz geldialdiak gehitu ditzakezu zure bueltarako ibilbidearen barruan, eta aplikazioak nola iristea esango dizu.\nEskuinaldeko hiru puntutxoak sakatu\nSortuberriko menuan, klikatu “Geldialdia gehitu” aukera. Orain zure bidaiara gehituko den helbidea sartzeko aukera izango duzu.\nZure bidaien historia berrikusi\nOrain dela aste bat zure bidaiatik bueltatu zinen, eta album bat sortzeko argazki-bilketa egiteko unea da. Baina hamaika leku bisitatu ondoren, bisiten kronologiaz ez zaude ziur. Google Maps-ekin zure bidaiaren eta bisitatutako lekuen historiaren sarbidea izango duzu.\nFuntzionalitate hau erabiltzeko, zure kokalekuen historia aktibatuta egon behar da.\nZure bidaien historia bisitatzeko, klikatu goialdeko hiru barrak eta “Zure kronologia” aukeratu.\nGoogle-eko tresnei buruz gehiago ikasi nahi baduzu, KZguneako “Google aplikazioak zure gailuetarako” ikastaroan izena emateko dudarik ez izan!”\nNork KZgunea| 2019-01-30T11:19:59+00:00\t2018/09/26|Informatika eta Teknologi berriak, Orokorra|2 Comments\nIES UNI Eibar - Ermua BHI 26 iraila, 2018 en 16:25- Responder\nMilesker informazioagatik, oso interesgarria da, orain aplikazio askok erabiltzen bait dute Google aplikazioen barne.\nKZgunea 27 iraila, 2018 en 8:17- Responder\nEgia da! Gaur egun Google edonon dago!


Kalitate-plana - KZgunea\nBerrikuntzaren eta kalitatearen kudeaketa.\nKZguneak kalitatearekiko konpromiso sendoa erakutsi du hasieratik bertatik. Hala, 2002. urtetik, telezentroen euskal sareak irizpide zehatzak eta arauemaileak erabili ditu bere kudeaketaren kalitatea neurtzeko, eta, gainera, konpromiso horiek urtez urte betetzea lortu du.\nBide honen azken urratsa 2019an egin da. Izan ere, Espainiako Normalizazio eta Ziurtapen Elkarteak (AENOR) berritu egin dio proiektuari ISO 9001:2015 kalitate-ziurtagiria, eta EJIEren Berrikuntza eta Kalitatea Kudeatzeko sistemaren parte da. Horrek bermatzen du KZgunearen sistemak kalitate handiko zerbitzua ematen jarraitzen duela.\nKZgunearen kasuan, ziurtagiri horrek eremu hauek baloratzen ditu: formakuntza-zentroen kudeaketa, erabiltzaileei emandako arreta eta web-zerbitzua.\nISO 9001:2015 ziurtagiria berresteak, gainera, IQNet Ziurtapen Erakundeen Nazioarteko Sarearen diploma eskuratzea ere badakar KZgunearentzat. Barneko Kalitate Planaren etengabeko berrikusketan oinarritzen da aipamen bikoitz hori, programaren egokitasuna baloratzeko adierazle eta helburuekin, eta, hain zuzen, eskura dauden baliabide tekniko eta giza baliabide guztien kudeaketa onaren aitorpena jasotzen jarraitzen du plan horrek.


Imanol Casan: “Ezinbestekoa da etxe inguruan musika sustatzen duen eskola bat izatea” | Geuria\nHilaren 24an, ostirala, kontzertua eskainiko du Casanek Udiarraga ermitan, 20:00etan. Berarekin batera Irene Sorozabal mezzosopranoa, Iñaki Bermudez Saxofoia eta Carla Peña biolontxeloa arituko dira.\nArgazkian, ezkerreko gaztea da Imanol, Trio Jakob bere musika taldeko kideekin batera /Utzitakoa\nImanol Casan ugaotarra Hagako musika kontserbatorioan ari da piano-jotzaile profesional gisa trebatzen, Holandan. Hilaren 24an, ostirala, kontzertua eskainiko du Casanek Udiarraga ermitan, 20:00etan. Berarekin batera Irene Sorozabal mezzosopranoa, Iñaki Bermudez saxofoia eta Carla Peña biolontxeloa arituko dira.\nMaiatzaren 24an kontzertu berezia eskainiko du Imanol Casanek (Ugao, 1995) Ugaon -argazkian, ezkerreko gaztea, Trio Jakob bere musika taldeko kideekin batera-. Udiarraga ermitan arituko da zuzenean, bere herrian, musikarekin lehen hartu emanak izan zituen toki berean. Izan ere, Casanek ez du ahaztu herriko musika eskolak bere ibilbidean jokatu zuen rola: “Ezinbestekoa da etxe inguruan musika eta kultura sustatzen duen eskola bat izatea, nik bezala, beste askok ere txikitatik musika ikasteko aukera izan dezaten”. Pianoari lotuta bihurtu du egia Casanek eszenatoki gainean lan egiteko zuen ametsa. Bartzelonan eta Holandako Haga hirian ondu du ugaotarrak bere ibilbide profesionala, tartean hamaika musika lehiaketa irabazi eta gero. Ikasi bitartean, proiektu profesionala jarri du martxan Casanek, Trio Jakob, eta han eta hemengo antzoki garrantzitsuetan jotzeko aukera izan du. 2016an, kasu, Arriaga Antzokiko sarrerak agortu zituzten.\nGogoan dituzu musika ikasten hasi zinen urte horiek?\nBai! Oso gazte hasi nintzen musika ikasten, 4 urterekin oinarrizko edukiak eta 6 urterekin pianoa. Gogoan dut oso astuna nintzela amarekin: behin eta berriz esaten nion musika eskolan hasi nahi nuela. Bere ustez oso goiz zen musikarekin hasteko, baina kasu egin eta Ugaoko musika eskolan eman zuen nire izena, badaezpada. Oso garrantzitsua da noiz eta nola hurbiltzen zaren musika mundura, eta nire ustez, erabat sinetsita murgildu nintzen ni. Bestetik, herrietako musika eskolen beharra eta garrantzia nabarmendu nahiko nuke. Ezinbestekoa da etxe inguruan musika eta kultura sustatzen duen eskola bat izatea.\nTxikitatik argi izan duzu, beraz, musikaria izan nahi zenuela.\nEsparru artistiko ezberdinak probatu nituen eta ia guztiak gogoko nituen. Antzerkian ere aritu nintzen, gustura, baina musikak harrapatu ninduen. Finean, argi nuen eszenatoki gainean lan egin nahi nuela.\nInstrumentuetan, pianoa gogokoen.\nMusika eskolan hasita, berehala aukeratu behar duzu jo nahi duzun instrumentua. Egia esan, ez dut gogoratzen pianoa aukeratzearen arrazoia. Erabaki horrek baina, neure bizitza osoan zehar gidatu nau eta ez nuke beste ezergatik aldatuko.\nNoiz ohartu zinen musikarekiko afizioa lanbide bihurtu behar zenuela?\nMusikaria izateko erabakia, nire kasuan, oso naturala izan zen. Beste zerbait ikasteak musikari eskainitako denbora murriztea esan nahi zuen, eta beraz, neure ikasketek musikari lotuak egon behar zutela ondorioztatu nuen.\nBilboko kontserbatoriora joan zinen.\nIrakasle eta kide paregabeak eduki nituen Bilbon. Asko gozatu nuen haiekin lan eginez eta horrek asko balio izan dit neure bidean indarrez aurrera egiteko. Zorte handia izan dugu Bilbon kalitatezko kontserbatorio bat edukitzeagatik.\nInstitutu garaia bukatuta, Bartzelonara.\nAldaketa izugarria izan zen nire bizitzan. Alde batetik, Bartzelonako kontserbatorioan egun osoa eskain niezaiokeen musikaren sorkuntzari eta ikasketari. Bestetik, bakarrik bizi nintzen, familia eta lagunengandik urrun. Beste herrialde batzuetan ohikoa da unibertsitate ikasketak beste hiri batean egitea, ez ordea gurean. Etxetik alde egitean nahitaez espabilatu behar duzu eta hasierako beldurrak alde batera utzita, abantailak asko dira. Musikalki eta pertsonalki hazteko aukera polita izan zen.\nGogorra al da goi mailako musika ikastea?\nMusikaz betea dago nire ohiko egun bat. Pianoarekin hobetzeko, oso garrantzitsua da kalitatezko piano bat izatea eta horregatik egun osoa ematen dut kontserbatorioan, ikasi eta ikasi. Musika ikastea oso polita den arren, musika klasikoaren munduan lehiakortasun handia dago. Lehiaketetan eta proba askotan eman behar duzu izena, zure kurrikuluma hobetu eta etorkizuneko ateak irekitzeko. Askotan zure lagunen ‘aurka’ lehiatu behar duzu. Hala ere, normalean guztiok laguntzen diogu elkarri. Asko ikasteaz aparte, oso garrantzitsua da osasuntsu jatea eta ondo lo egitea, batez ere aste konplikatuak datozenean. Kontzertuak eta lehiaketak ditudanean kaosa izaten da nire egunerokoa: hara eta hona ibiltzen naiz bidaiatzen, ez dut denborarik ondo lo egiteko, edozer eta edonon jaten dut eta hori guztia, jende askoren aurrean kontzentratuta eta ondo jotzeko prest egon behar duzula jakinda.\nEta interesa piztu duzu zure lanarekin.\nZorte handia izan dut hainbat elkartek diruz lagundu nautelako ikasketekin jarraitzeko. Interpreteen Elkarteak edota Ferrer Salat de Jovenes Promesas Fundazioak babes ekonomikoa eman didate. Bultzada ederra da halakoek zure lana aitortzea.\nZortea bakarrik ez, ezta?\nAskok uste dute pianista batek bizitza bohemioa edo artistikoa izan behar duela, baina egia esan diziplina oso handia eta txukuna da, exijentzia maila handikoa. Ikasketa ordu luzeez aparte, egun osoan ari gara gure gorputzarekin lanean eta asko nabaritzen da hori: lesioak besondoan, bizkarrean, buruko mina… Gainera psikologikoki indartsua izan behar duzu: 600 lagunen aurrean jotzea ez da lan makala eta presioak maiz kalte egingo dizu.\nEgun Holandan zaude, musika klasikoari buruzko graduondoa ikasten.\nMaster in Classical Music ikasten ari naiz Holandako Royal Conservatory of The Haguen. Esperientzia ikaragarria izaten ari da mundu osoko pertsonekin lan egitea eta elkarrekin proiektu musikalak sortzea. Nazioarteko kontserbatorioa da, prestigiotsua, eta exijentzia maila oso altua da. Beraz, asko ikasi behar da. Bestetik, Holanda herrialde ederra da eta bertako bizilagunak oso atseginak dira atzerritarrekin. Hori bai, eguraldira ohitzea zailagoa da. Neguan izugarri sentitzen dut eguzki izpien hutsunea: arratsaldeko 16:00etan hasten da gaua!\nTrio Jakob proiektua jarri duzu martxan.\nGanbarako musikako proiektu profesional bat sortzeko asmoa genuen hirurok, eta nahiz eta hasiera baten elkar ez genuen ezagutzen, ilusioak eta gogoak batu gintuen. Entsegu, klase, bidaia eta kontzertu asko egin ditugu batera eta konexio oso sendoa sortu dugu gure artean. Uste dut jendeak konexio hori nabaritzen duela zuzenean ari garenean. Europako musikari garrantzitsuenekin ikasi dugu. Pasa den udan Livorno Music Festivalen egon ginen, Italian, eta talde onenaren saria irabazi genuen.\nZein asmo duzu etorkizunera begira?\nEgia esan, nire bizimodua eta bizitokia etengabe aldatzen ari dira azken urte hauetan. Ez daukat argi non bukatuko dudan, non biziko naizen edo zer egingo dudan. Proiektu ezberdinetan parte hartzea gustatuko litzaidake, bakarlari moduan eta ganbara musikari moduan kontzertuak eskaintzeko. Audientzia gazteetara musika klasikoa hurbiltzea gustatuko litzaidake ere. Askok esaten didate badaezpada hobe dudala beste edozer ikasi.Egia da musika klasikoan profesionala izatea ez dela erraza, eta horretan sartuta beste gradu edo ikasketaren bat gauzatzea ezinezkoa da. Ni, ordea, egiten dudanean sinetsita nago. Zergatik ez diote mediku bati galdetzen, medikuntzaz aparte, beste zerbait ikasiko duen?\nGazteen artean musika klasikoak bizi duen egoeraren erradiografia egitea eskatuko banizu?\nEz da erraza musika klasikoa publiko gaztearengana hurbiltzea. Gazteok irratian, festetan edo eskolan entzuten dugun musika dugu gustuko normalean. Horregatik, musika klasikoa hezkuntzan eta jarduera kulturaletan txertatzea ezinbestekoa da. Ez bakarrik musika klasikoa, hizkuntza, kultura eta artea gizarteak dituen altxorrik preziatuenak dira eta gehiago sustatu behar liratekeela uste dut. Auditorio handietan eta musikari profesionalekin lan egiten dudanean ahaztu egiten zait, baina horretan garrantzi handia dute kultura elkarte txikiek. Musika irakasleen prestakuntza eta herrietako kultura elkarteak babestu behar direla uste dut, uste baino garrantzitsuagoak dira.\nSailkatuta: Elkarrizketa, Imanol Casan, Portada\nZurrumurruei aurre egiteko doako oinarrizko prestakuntza saioak antolatu dituzte Basaurin


3/1984 Legea, urriaren 30ekoa, Euskal Herriko Autonomia-Elkartearen 1984garrenerako diruegitamuen abenduaren 20ko 30/1983 Legearen 32garren Atalaren 4garren zatiak dion Jaurlaritzaren eta Foru-Diputazioen arteko bitariko batzordearen erabakia onartzezkoa.\nArgitalpena: EHAA, 1984/11/14, 189. zk.; EAO, 1984/11/22, 280. zk.\n§ 64. 3/1984 LEGEA, URRIAREN 30EKOA, EUSKAL HERRIKO AUTONOMIA-ELKARTEAREN 1984GARRENERAKO DIRUEGITAMUEN ABENDUAREN 20KO 30/1983 LEGEAREN 32GARREN ATALAREN 4GARREN ZATIAK DION JAURLARITZAREN ETA FORU-DIPUTAZIOEN ARTEKO BITARIKO BATZORDEAREN ERABAKIA ONARTZEZKOA\nAutonomia-Elkartearen 1984garrenerako guztizko diruegitamuak onartzezko Abenduaren 20ko 30/1983 Legeak, bere 32garren atalaren 4garren zatian, Jaurlaritzaren eta Foru-Diputazioen arteko Bitariko Batzorde bat sortarazten du, Autonomia-Elkartearen 1982garreneko Guztizko Diruegitamuen Azaroaren 24ko 11/1982 Legeko 35garren atalaren 2 eta 3 txataletan ohartematen ziren egiteko, osatze-modu eta ihardutze-erekin heurekin.\nBitariko Batzorde hori legearen arauera eratu ondoren, Lege horrek dionez horren eraginpekoak diren gaiak aztertu ziren, hots, Autonomia-Elkartearen diruegitamuetan egindako diruizendapenei erantzuteko Kondaira-Lurralde bakoitzari ekartzea dagokiona zehazteko bide izan daitezen behin-betiko ekarketekiko irizpideen saloa Eusko Legebiltzarrari egiteari buruzkoak, eta bai Arabako Lurraldeari Elkartearen ordez egiteratzen ari den zerbitzuen ihardunaren gosteagatik 1984garrenerako aitortu behar zaizkion behin-betiko ordezkaketak ere. Esandako Batzorde horretan ahobatezko akordioa lortu ondoren, hori Jaurlaritzari bidali zitzaion, Lege-Egitasmo baten bidez Legebiltzarrari aurkeztu ziezaion.\nHoiek horrela, honako Lege hau ematen da:\nEuskal Herriko Autonomia-Elkartearen 1984garrenerako Guztizko Diruegitamuen Abenduaren 20ko 30/1983 Legeko 32garren atalaren 4garren zatiak dion Jaurlaritzaren eta Foru-Diputazioen arteko Bitariko Batzordeak hartu eta ondoren ematen den akordioa ontzat ematen da.\nAUTONOMIA-ELKARTEAREN 1984GARRENERAKO GUZTIZKO DIRUEGITAMUEN ABENDUAREN 20KO 30/1983 LEGEAREN 32 ATALAREN 4GARREN ZATIAK SORTARAZITAKO JAURLARITZAREN ETA FORU-DIPUTAZIOEN ARTEKO BITARIKO BATZORDEAK HARTUTAKO AKORDIOA\nBitariko Batzorde horrek, 1984garrenerako Ekainaren 25ean Gasteizen egindako bilkuran honako\nhau hartu zuen ahobatez.\nAutonomia-Elkarteko Kondaira-Lurretako bakoitzak 1984garren urterako egin beharreko ekarketen ehunekoak honela finkatzea:\nARABAK % 13,87\nGIPUZKOAK % 31,76\nBIZKAIAK % 54,37\nLege horren arauera Arabako Foru-Diputazioari 1984garrenerako eman beharreko ordainak LAU MILA HIRUREHUN ETA LAROGEITA HAMAR MILOE HIRUREHUN ETA HOGEITA BEDERATZI MILA (4.390.329.000) PESETA jotzen dutela zehaztea.\nAUTONOMIA-ELKARTEAREN 1984GARRENERAKO GUZTIZKO DIRUEGITAMUEN ABENDUAREN 20KO 30/1983 LEGEAREN 32.4 ATALAK DION JAURLARITZAREN ETA FORU-DIPUTAZIOEN ARTEKO BITARIKO BATZORDEAREN AKORDIOARI BURUZKO ZEHAZTAPIDETZA\n- Lehenengo bilkura-agiria, 1984garreneko Ekainaren 14ko bilkurari buruzkoa garrena\n- "Kondaira-Lurraldeei 1984garreneko ekonomia-urtean Euskal Herriko Autonomia-Elkarteari ekartzea dagokienari" eta "Arabako Foru-Diputazioari 1984garrenean eman beharreko ordainei" buruzko Teknikazko Argipide-Txostena garrena\n- Zehaztapidetzaren gai den Jaurlaritza eta Foru-Diputazioen arteko Bitariko Batzordearen Akordioa garrena\n- 2garren Bilkura-Agiria, 1984garreneko Ekainaren 25eko bilkurari buruzkoa garrena\nEUSKADIKO AUTONOMIA-ELKARTEAREN 1984GARRENERAKO GUZTIZKO DIRUEGITAMUAK ONARTZEZKO ABENDUAREN 20KO 30/1983 LEGEAREN 32.4 ATALEAN SORTARAZITAKO JAURLARITZAREN ETA FORU-DIPUTAZIOEN ARTEKO BITARIKO BATZORDEAK 1984GARRENEKO EKAINAREN 14AN EGINDAKO BILKURAKO AGIRIA\nEusko Jaurlaritzaren izenean:\n- MARIO FERNANDEZ PELAZ,\nJaurlaritzako Lehendakariorde Jauna.\n- JOAKIN OTXOA SARATXAGA,\nEkonomia eta Herriogasun-Sailburu Jauna.\n- FELIX ORMAZABAL ASCASIBAR,\nNekazaritza eta Arrantzu-Sailburu Jauna.\n- JUAN M. OLLORA OTXOA DE ASPURU,\nArabako Diputadu Nagusi Jauna.\n- JOSE ANTONIO ARDANZA GARRO,\nGipuzkoako Ahaldun Nagusi Jauna.\n- JOSE M. MAKUA ZARANDONA,\nBizkaiko Diputadu Nagusi Jauna.\nKARMELO ARZELUS MUJIKA Jauna\nGasteizen, 1984garreneko Ekainaren 14an, Jaurlaritzaren egoitzan, alboan zehazten direnak biltzen dira, idazpuruak dion Jaurlaritzaren eta Foru-Diputazioen arteko Bitariko Batzordeko kide direnez, Batzorde hori legez eratzeko.\nBilkurakideek, esandako Batzorde horretako kidetarako bere izendapenak aurkezten dituzte.\nOndoren, bilkurakideek, Abenduaren 20ko 30/1983 Legearen 32.4 atalean ohartemandako Batzordea eratzea erabakitzen dute, Lege honek dionaren arauera horren ardurapeko diren gaiak aztertzeko eta erabakitzeko eta, lehenengo eta behin, Mario Fernandez Pelaz Eusko Jaurlaritzako Lehendakariorde Jaun Txit Gorena Batzordeko lehendakari, eta Karmelo Arzelus Mujika Eusko Jaurlaritzako herrilanari Jauna Bilkura-agirigintzarako Idazkari izendatzea erabakitzen dute.\nBatzordea arauz eratu ondoren, Diputadu Nagusiek, Kondaira-Lurralde bakoitzak Autonomia-Elkartearen 1984garrenerako Guztizko Diruegitamuetarako egin beharreko ekarketen ehunekoari eta Erresumak Autonomia-Elkarteari eskuratuta egon eta Arabako Foru-Diputazioak 1984garrenean bere mugartean haren ordez egiten ari den zerbitzuen ihardunaren gosteegatik aitortu beharreko ordainei buruzko teknika-azterpen bat aurkezten dute.\nAzterlan hori Jaurlaritzak ikuskatu, eta hurrengo bilkurarako izendatzen den Ekainaren 25ean eztabaidatuko da.\nEta beste gairik ez dagoenez gero, bilkura bukatutzat jotzen da.\nGasteizen, 1984garreneko Ekainak 15\nBITARIKO BATZORDEKO LEHENDAKARIA\nMARIO FERNANDEZ PELAZ JAUNA\nBITARIKO BATZORDEKO IDAZKARIA\nKARMELO ARZELUZ JAUNA\nKONDAIRA-LURRALDEEI 1984GARREN EKONOMIA-URTEAN EUSKAL HERRIKO AUTONOMIA-ELKARTEARI EKARTZEA DAGOKIEN ZATIA\nARABAKO FORU-DIPUTAZIOARI 1984GARRENEAN EMAN BEHARREKO ORDAINAK\nAutonomia-Elkartearen 1984garrenerako Guztizko Diruegitamuak onartzezko Abenduaren 20ko 30/1983 Legeak, bere 32garren Atalaren 4garren zatian, Jaurlaritzaren eta Foru-Diputazioen arteko Bitariko Batzorde bat sortarazten du, Autonomia-Elkartearen 1982garrenerako Guztizko Diruegitamuen Azaroaren 24ko 11/1982 Legeko 35karren atalaren 2 eta 3 txataletan ohartematen ziren egiteko, osatze-modu eta ihardutzeerekin heurekin.\nAzaroaren 24ko 11/1982 Legeak, bere 35karren atalaren 2 eta 3 txataletan, Jaurlaritzaren eta Foru-Diputazioen arteko Bitariko Batzordearen osatze-modua zehaztu, eta Batzorde horren akordioen egitekoa Eusko Legebiltzarrari honako salo hauek egitea izango dela dio:\na) Autonomia-Elkartearen Diruegitamuetan egindako diruizendapenak egiteratzeko ekarketetan Kondaira-Lurraldeetako bakoitzari dagokion zatia zehazteko bide izan daitezen 1982garrenerako ekarketetarako behin-betiko irizpideena.\nb) Arabako Foru-Diputazioari Erresumak Autonomia-Elkarteari eskuratu eta hura Arabako Lurraldean Elkartearen ordez egiteratzen ari den zerbitzuen ihardunaren gosteagatik 1982garrenerako aitortu beharko zaizkion behin-betiko ordainen zenbatekoena.\nEusko Legebiltzarraren 30/1983 Legearen 32.4 atalak dion Eusko Jaurlaritzaren eta Foru-Diputazioen arteko Bitariko Batzordeak, 1984garreneko Ekainaren 14an Gasteizen egindako bilkuran, Batzordekideen artetik ekarketekiko irizpideak finkatzeko eta Arabako Foru-Diputazioari eman beharreko ordainak kalkulatzeko lan-talde bat eratzea erabaki zuen; honek egindako azterlana agiri honi eratxikitzen zaio, I Eraskin gisa.\nEsandako azterpen hoiek ematen dutenaren arauera, lan-talde horietako kideek honako ondorio hauek aurkeztu dizkiote Bitariko Batzordeari:\nForu-Diputazioen orobarnezko ekarketak (lehenengo ekarketak, beretzakotutako zerbitzu berriegatikako ekarketa osagarriak, "83garreneko Abuztuko euri-erauntsiak" Diruegitamuetako 50garren Saileko gastuen dirubidetarako ekarketak, Ertzaintza-alorreko gastuen dirubidetarako ordainak) zehazteko 1984garren urtean erabili beharreko ehunekoak honako hauek dira:\nArabako Foru-Diputazioari Erresumak Euskal Herriko Autonomia-Elkarteari eskuratu eta Diputazioa Arabako Lurraldean egiteratzen ari den zerbitzuegatik eman beharreko 1984garrenerako behin-betiko ordainen zenbatekoa 4.390.329.000 pesetakoa dela jotzen da.\nKONDAIRA-LURRALDEEK EUSKAL HERRIKO AUTONOMIA-ELKARTEAREN DIRUEGITAMUETARAKO 1984GARRENEAN EGIN BEHARREKO EKARKETEN ETA ARABAKO DIPUTAZIOARI EMAN BEHARREKO ORDAINEN ZEHAZTAPENA EGITEKO IRIZPIDEAK\n1.- KONDAIRA-LURRALDEFN EUSKAL HERRIKO AUTONOMIA-ELKARTEARENTZAKO 1984GARRENEKO EKARKETAREN ELKARREN ERETZEANGO ZATIA\n1981, 1982 eta 1983garren urteetan, zenbait irizpide erabili izan dira Kondaira-Lurraldeen Autonomia-Elkartearen gastutarako ekarketen ehunekoak zehazteko; irizpide hoiek, laburki, honako hauek izan dira:\n1981garrenean: Guztizko barne-ekoizpena, zatien gostearen arauera.\n1982garrenean: Famili-irabazi erabilgarria.\n1983garrenean: Zerga-bilketarako ahalmena.\nIrizpide batetik bestera aldatzeak, bakoitzari dagokion zatia berdintasun-arauz egokiagoak izan daitezkeen erakuskariez baliatzea izan du xede. Erabiltze era gora-behera erakuskari horiek guztiek akats larri bat dute, hartarako erabili behar direneko urteari buruzko xehapenik eza alegia.\nZerga-bilketarako elkarren eretzeango ahalmena neurtzetik abiatzezko ihardutze-erak alde on bat dauka: Ekonomiazko erakuskari askoz baliatzen dela, horrela eragingarri bereziei erakuskari hoien arauerako garrantzia eman, eta haztaketa egiterakoan gerta daitezkeen okerrak gutxitu egiten direla.\nZoritxarrez, alderaketa-azterpen bat egin ahal izateko ditugun azkeneko xehapen sinesgarriak "Banco de Bilbao"k 1981garren urteari buruz argitaratutakoak dira, eta uneango egoerak 1981garrenetik 1984garrenera izan duen aldakuntzari buruzko oraingo ezein haztapenek ekarketen zenbatekoekiko eragina leukaketen ondorioak eman ditzake, egiten diren saloak ekonomia-urteko ekarketak behin-betikotu egiten bait-dituzte.\nHori dela eta, behar bezala sendetsitako ihardutze-era edo eredurik izan ez dezagun artean neurkin-oinarrien balioa aldezaurre somatzea edo haztatzea bazter uzteari egoki eritzi zaio eta, horren ondorioz, 1984garrenerako 1983garrenean erabilitako irizpideak heurak erabili daitezenaren saloa egiten da, honako aldaketa hauekin:\n(i) Alde batetik, ditugun azkeneko xehapenak prezioei, ekoizpenari edo lanbideei buruzko ezein erakuskarien eretzeango inolako zuzenketarik egiteke erabiltzea.\n(ii) Bestetik, 1983garrenean erabilitako erakuskarietako batzuei hobetzeko ikutuak egitea eta, hori, aurkezten diren berriak neurtu nahi denari hertsikiago datxezkola uste delako, eta\n(iii) Azkenean, agizko jaurpidepeko lurraldeetako xehapenetara jo gabe, zergapide bakoitzari Euskal Herriko Autonomia-Elkarteango 1983garreneko benetako zerga-bilketaren arauerako balioa ematea.\nIzan ere, teoriaren aldetik begiratuta ihardutze-era honek honako alde on hauek ditu:\n1.- Irabaziei edo ekoizpenari datxezkien ekonomia-erakuskari askoz baliatzen da; horrela, estadistikazko ezein neurketatan izan daitezkeen haztaketa-okerrak gutxitzea nahi da.\n2.- Zati baten, zerga-bilketari buruzkoak bezalako zinezko xehapenak ditu oinarri.\nHorren arauera, Lurralde baten zerga-bilketarako ahalmena, zerga-bilketarekiko eragina izan dezaketela uste deneko irabazien eta ekoizpenaren osakai bakoitzarentzat duen garrantziaren eretzean neurtzen da.\nHori kalkulatzeko era honako hau da:\n- Euki daitezen lehengo estadistika-xehapenen artetik, zergapide bakoitzetik bildu behar denari ustez estuen datxekon neurkaria aukeratzen da. Lehenengo taulan, zergapideak eta zergapide bakoitzerako aukeratutako ekonomia-erakuskarien zerrenda ematen da. Aurreko urtearen eretzean egin diren aldakuntzez jabetu ahal izateko, orduan erabili ziren erakuskariak ere agertzen dira.\n- Aukeratutako erakuskariek, Kondaira-Lurraldeetako bakoitzak esandako zergapidetiko bakoitzean duen indarra kalkulatzeko bidea ematen dute (ikus 2garren taula).\n- Esandako elkarren eretzeango indarraren zenbatekoa neurtzeko, zergapide bakoitzak 1983garrenean 3 Lurraldeetako zerga-bilketan izandako garrantzira jotzen da (2garren taula).\nLurralde bakoitzak honela neurtutako zergapide bakoitzegatik Euskal Herriko Autonomia-Elkarteko guztizko zerga-bilketan duen garrantziaren guztizkoak, Lurralde bakoitzaren besteen eretzeango zerga-bilketarako ahalmena ateratzeko bidea ematen du; 2garren taulari darionez, ahalmen hoiek honako hauek dira:\nArabarena % 13,87\nGipuzkoarena % 31,76\nBizkaiarena % 54,37\nZergapideen eta ekonomia-erakuskarien artean egiten diren atxikipenek ez dute, orohar, gehiago argitu beharrik. Hala ere, Ondareagatikako, Oinordekotzagatikako eta Jabego-Aldakuntzegatikako zergen eta Andeapen-sariaren eta "Gehitutako balio garbia lan irabazien Guztizkoa Karreradunen Irabazien" batazbestekoaren arteko atxikipenak argitasun gehiago eskatzen du.\nAtxikipen hori egiteko, hiru zergapide hoiek domuarekikoak direla pentsatzetik abiatzen da. Ondareagatikako zergapidea arauzkoa eta aldirokoa da, eta oinordekotzagatikakoa eta jabego-aldakuntzegatikakoa, berriz, norbanako mailan araurik gabekoak direnarren zergaduruak orohar hartuz gero aldirokoak direla. lrizpide honetatik abiatuta, heintasun-mailan eta domua sortzeko era dena dela, kalkuloak domutik nahiz irabazitik egitea berdintzat jotzen da.\nEskaintzen diren bi erakuskarietako bat ere ez da bete-betekoa: Andeapen-sariarenak ez ditu barne ogasun mugikorrak. "Gehitutako balio garbia -lansarien Guztizkoa- Karreradunen irabaziak" delakoak, bitariko irabazietako lan-sarizko zatia berebaitan darama. Horregatik jo da hoiek biek ematen dutenaren batazbestekoa egitera.\nBestalde, erakuskarien aukeraketan egindako aldakuntzek honako zio hauek izan dituzte:\na) "Lansarietikako Euspenak" direlakoei buruz, "Soldatak eta lansariak" delakoak honegatikako bilketa-ahalmena "Soldata eta lansarien" eta "Lanetikako irabazien" batazbestekoak ematen duen erakuskariak baino hobeki erakusten duela uste izan da.\nb) "Agiri-bidezko lege-ekintzapideak", "Sortze-tokiango apainduria" eta "Enpresaren Garazpideekiko orotariko Zergapidea" direlakoentzat, 1983garrenean industria, merkataritza eta zerbitzu-ekoizpenen osoko balioen guztizkoak ematen zuen erakuskaria erabiltzeko saloa egin zen. Harrez gero egiaztatu denez, erakuskari horrek gaizki ematen du zergapide hoietatikako biltze-ahalmena, batez ere indar haundikoa den eta oker larriak egin daitezkeeneko "Enpresen Garazpideekiko Zergapidea" delakoan. Estadistika-argipide egokiagorik ezean, erakuskari horren ordez "Industriaren eta zerbitzuen orobarnezko balio-gehikuntza" erabili da.\nc) "Edari hozgarriak" zergapideari dagokionean, "industria-ekoizpena" erakuskariaren ordez argi eta garbi hori baino egokia dirudien "Alkoholik gabeko edarien ekoizpena" hartu da.\nd) "Telefonoa" delakoan, erakuskaritarako horregatik biltzen dena bera erabili dedinaren saloa egiten da, "Familia-irabazi erabilgarriak" erabili ordez, honetan "biltze-ahalmena" eta "biltzen dena" bat eta bera direla jotzen bait-da.\ne) "Sortze-tokiango apainduria" dela eta, "Industria, merkataritza eta zerbitzu ekoizpenaren balioa" erabili ordez, zergapide horren gai diren merkatalgaien ekoizpenak Kondaira-Lurralde bakoitzean duen indarraren haztaketa egiten da.\nf) "Baliatze-tokiango apainduria" zergapideari dagozkionetan, "Familia-irabazi erabilgarria" erakuskariaren ordez bidaiari-autoen erroldaketak Kondaira-Lurretako bakoitzean duen indarra jartzen da, baliatze-tokiango apainduriagatikako zerga-bilketaren gehien-gehiena hortik ateratzen bait-da.\nErabili diren ekonomia-erakuskariak "Banco de Bilbao"-k 1981garrenerako argitaratutakoak dira (Renta Nacional de España y su distribución provincial) eta orain probintzia mailarako dauden bakarrak.\n"Telefonoaz baliatzeagatikako" bilketari buruzko xehapenak Foru-Diputazioak 1983garrenerako emandakoetatikakoak dira. "Bidaiari-autoen errolderapena"-ri buruzkoak, Bide-Goaiaren Artezkaritza Nagusiak urte horretxeri buruz argitaratutakoak ditugu.\nZerga-bilketari buruzko xehapenak, berriz, 1983garrenean egindako zerga-bilketaren arauerakoak dira, eta Herriogasuntza-Ministeritzako Ikuskaritza Nagusiak argitaratutako 1983garreneko Abenduari buruzko "Resumen Informativo de Recaudación y Pagos"-etik hartuta daude.\n2.- AUTONOMIA-ELKARTEARI ESKURATUTA EGON ETA ARABAN BERTAKO FORU-DIPUTAZIOAK EGITEN DITUEN ZERBITZUEGATIK ARABAKO FORU-DIPUTAZIOARI EMAN BEHARREKO ORDAINAK\nArabako Foru-Diputazioak, eta Ekonomia Itunearen ondorioz, Erresumari ordaindu beharreko kupoak zehazterakoan gastu ordezkagarritzat jotzen zen herri-zerbitzu sail bat egin izan du, kondairan zehar etenik gabe.\nEuskal Herriko Autonomia-Estatutoa eta Ekonomia-Itune berria onartu direnez gero Autonomia-Elkarteari zenbait eskuraketa eta zerbitzu eman zaizkio, Araban bertako Foru-Diputazioak egin ohi zituen herri-zerbitzuekin bat zetozen guztietan Foru-Diputazioak gero ere horretan jarraitu duela.\nGertakari horrek Kondaira-Lurralde honek ordaindu beharreko ekarketa edo kupoei buruzkoetan egoera berezia sortarazten du, gauza nabarmena denez bere eskuarteez baliatuz herri-zerbitzu bat egiten duela horretan egiten dituen gastuen nolabaiteko ordaina zor bait-zaio.\n1982garren urterako, alde batetik ordaingarri ziren zerbitzuak zehaztuz ("Nekazaritza, Mendiak, Abelazkuntza, Errepideak eta orain indargabetuta dagoen Arabarekingo Ekonomia-ltunea onartzezko Azaroaren 26ko 2948/76 Errege-Dekretoaren 18.1 atala egiteratuz egindako bata bestearen ondorengo hitzarmenetan Erresumak, zehaztu gabe, gastu ordaingarri zirela aitortutako beste zerbitzu batzuk"), eta bestetik zerbitzu hoien gostea ondoren ematen diren ihardutze-arauen arauera kalkulatuz heldu zitzaion arazoari:\n1.- Zerbitzu ordaingarrien Artezko Gosteen zehaztapena, Errepideei, Nekazaritzari, Mendiei eta Abelazkuntzari buruzkoak Arabako Foru-Diputazioaren 1982garreneko Agizko Diruegitamuetatik eta Diruegitamu Gehigarritik aterata, eta "Beste Zerbitzu batzuetango" gastuen balio-neurketa, berriz, Erresumak 1980garrenerako ontzat eman eta Arabaren 1976garreneko Itunean jarritako birrazterketa-arauei atxikiz 1982garrenean ordurakotutako osoko balioetatik abiatuz ateratzen den guztizkoa. Gozamendunei eta Unibersitate-Irakaskuntzari dagozkionak kenduz (Autonomia-Elkarteari oraindik eskuratu gabeko Zerbitzu direnez gero) eta, hori, Ekonomia-Ituneko Behin-behingo Erabakietako Seigarrenaren 2garren zatia osabideratzen duen Uztailaren 9ko 1546/1982 Errege-Dekretoan zehaztutako zenbatekoen arauera.\n2.- Esandako zerbitzu zehatz hoien Zeharkako Gastuen zehaztapena, hori ere 1982garreneko Agizko Diruegitamuak eta Osagarriak oinarri direla.\n3.- 81/83 aldirako Berarizko Diruegitamuetako zerbitzu ordaingarrientzako dirubidetan 1982garreneko Agizko Diruegitamuen pentzutan egindako zatia.\n4.- 1982garreneko Agizko Diruegitamuetan foruzkoak zirelako --probintziari dagozkionez bestekoak, beraz-- izandako dirubilketen arauera zerbitzu berezietan foruzko gastutzat jotzen direnen ehunekoaren zehaztapena --%78,09--. Biderkari hori ez da "Beste Zerbitzu Batzuentzat" erabilgarri, horien balio-neurketa egiteko erabakitako eraren bereziagatik.\nlhardutze-era horren arauera, Arabari 1982garrenean ordaindu beharreko gastuen zenbatekoa 2.913.535.000 pesetakoa zela jo zen. 1983garren eta hurrengo ekonomia-urteetan ez da 1982garrenekorako erabilitako ihardutze-arau horiei eutsi behar zaienik uste, hori eginez gero Arabako Foru-Diputazioak bere kabuz erabakitako gastuak izango bait-lirateke ordainaren zenbatekoa finkatuko luketenak.\nPartaide guztiek une bateko, hots, 1982garreneko urteko egoera ontzat eman ondoren, berez eta besterik gabe erabili daitekeen uneangotze-era zehaztea dagokio.\nEskaintzen den birraztertze-era, Autonomiazko Ertzaintzarentzako dirubidetarakoak alde batera utzi, eta agintepide-maila berdinak oinarri direla kalkulatuz, Arabako Foru-Diputazioari izendatutako gastu ordezkagarriari Diputazioen norbanako ekarketak gehitu daitezeneko ehunekoa bera gehituz uneangotzean datza. Ihardutze-era hori arrazoizkoa izan dedin, elkarrekin erkatu beharreko neurkariek erabat kidekoak izan behar dute eta horregatik, agintepide berriak ezezik, Foru-Diputazioen orobarnezko ekarketetan sartu eta bene-benetan berarizkoak izan daitezen gastuak ere kontutan izan beharra dago.\nEra honetan egin zen 1983garreneko ekonomia-urteko ordainen zehaztapena, uneangotze hori egiteko orobarnezko ekarketa uneangotzeko erabilitako 1,24569 biderkaria bera erabiliz. 1983garrenean ordezkatutako zenbatekoak 3.629.361.000 peseta (2.913.535.000 x 1,24569) jotzen zuela atera zen.\n1984garren ekonomia-urterako, ordainaren zenbatekoa ertzainarena kanpo utzi eta orobarnezko ekarketa 1983garrenekoaren eretzean gehitu denaren arauera uneangotu dedinaren saloa egiten da:\n- 1984garreneko orobarnezko ekarketa, ertzaingoarena kanpo 84.928.049.000\n- 1983garreneko orobarnezko ekarketa, ertzaingoarena kanpo 70.207.518.000\nEkarketen gehikuntza 14.720.431.000\n1984garrenean ordaindu beharrekoaren zenbatekoa honako hau litzateke:\n3.629.361.000 x 1,20967 = 4.390.329.000 Pta.\nOinarrizko zenbateko horri eusteko, bi izaikiek 1982garrenean zituzten agintepideei eurei hartantxe eustea beharrezkoa da.\nEUSKADIKO AUTONOMIA-ELKARTEAREN 1984GARRENERAKO GUZTIZKO DIRUEGITAMUAREN ABENDUAREN 20KO 30/1980 LEGEAREN 32.4 ATALAK SORTARAZITAKO EUSKO JAURLARITZAREN ETA FORU-DIPUTAZIOEN ARTEKO BITARIKO BATZORDEAK HARTUTAKO AKORDIA\nEsandako Batzorde horrek, 1984garreneko Ekainaren 25ean Gasteizen egindako bilkuran, ahobatez, honako\nhau hartu zuen.\nAutonomia-Elkarteko Kondaira-Lurraldeetako bakoitzari; 1984garreneko diruegitamu-urtean ekarri beharreko ehuneko hauek izendatzea:\nAbenduaren 20ko 30/1983 Legeak agintzen duenez, Arabako Foru-Diputazioari 1984garrenerako eman beharreko ordainen zenbatekoak LAU MILA HIRUREHUN ETA LAROGEITA HAMAR MILOE HIRUREHUN ETA HOGEITA BEDERATZI MILA (4.390.329.000) PESETA jotzen duela zehaztea.\nAkordio eta zehaztapidetza hauek Jaurlaritzari bidaltzea esandako Legeak agintzen duenez Eusko Legebiltzarrari onarpen-eske aurkezteko.\nGasteizen, 1984garreneko Ekainak 26.\nEUSKADIKO AUTONOMIA-ELKARTEAREN 1984GARRENERAKO GUZTIZKO DIRUEGITAMUEN ABENDUAREN 20KO 30/1983 LEGEAREN 32.4 ATALAK SORTARAZITAKO JAURLARITZAREN ETA FORU-DIPUTAZIOEN ARTEKO BITARIKO BATZORDEAK 1984GARRENEKO EKAINAREN 25EAN EGINDAKO BILKURAKO AGIRIA\nJaurlaritzako Lehendakariorde jauna\nEkonomia eta Herriogasun Sailburu jauna\nNekazaritza eta Arrantza-Sailburu jauna.\n- JUAN MARIA OLLORA OTXOA DE ASPURU,\nArabako Diputadu Nagusia\n- JOSE MARIA MAKUA ZARANDONA\nBizkaiko Diputadu Nagusia.\nKARMELO ARZELUS Jauna\nGasteizen, 1984garreneko Ekainaren 25ean, eta Jaurlaritzaren Egoitzan, honen alboan zehazten direnak biltzen dira, idazpuruak dion Jaurlaritzaren eta Foru-Diputazioen arteko Bitariko Batzordeko kide direnez, Batzorde horren ardurapeko bi gai aztertzeko.\nKondaira-Lurraldeetako bakoitzak Autonomia-Elkartearen 1984garrenerako Guztizko Diruegitamutarako egin beharreko diru-ekarketei eta Arabako Foru-Diputazioari aitortu beharreko ordainei buruz egindako teknikazko azterpena ikuskatu ondoren Batzordeak, ahobatez, honako akordio hau hartzen du:\nAutonomia-Elkarteko Kondaira-Lurraldeetako bakoitzari, 1984garreneko diruegitamu-urtean ekarri beharreko ehuneko hauek izendatzea:\nARABAri % 13,87\nGlPUZKOAri % 31,76\nBIZKAIAri % 54,37\nAbenduaren 20ko 30/1983 Legeak agintzen duenaren arauera, Arabako Foru-Diputazioari 1984garrenerako eman beharreko ordainen zenbatekoak LAU MILA HIRUREHUN ETA LAROGEITA HAMAR MILOE HIRUREUN ETA HOGEITA BEDERATZI mila (4.390.329.000) PESETA jotzen dutela zehaztea.\nAkordio eta zehaztapidetza hauek Jaurlaritzari bidaltzea, esandako Legeak agintzen duenez Eusko Legebiltzarrari onarpen-eske aurkezteko.\nEta aztertzeko beste gairik ez dagoenez gero bilkura bukatutzat jotzen da, bilkura-agiri hau irakurri ondoren, guztiek ahobatez ontzat eman eta Batzordeko Lehendakariak eta Idazkariak izenpetzen dutela.\nGasteizen, 1984garreneko Ekainak 26\nKARMELO ARZELUS MUJIKA


Azkar iragazi iragazi zelulak Excel-en\nExcel-en zerrendako gelaxka bateratuak iragazten direnean, erregistro bakar bat iragazi daiteke, nahiz eta zenbat erregistroak bateratutako gelaxkari lotzen. hemen, Kutools for Excel oharrak Iragazi elkartu Ezaugarri hau zerrendako bateratutako gelaxkak guztiak azkar iragazteko lagungarri izango zara Iragazki berezia Excel funtzio jakin baten erregistro erlazionatuak azkar iragazten laguntzen dizu.\nIragazi zerrendako bateratutako gelaxka guztiak\nIragazi erregistro erlazionatutako guztia gelaxka bateratu bateko zerrendan\nGelaxken bateratuak dituen zerrenda bat erakusten baduzu, pantaila nagusian azaltzen den bezala. Aplikatu dezakezu Iragazi elkartu Ezaugarri hau azkar zerrendatzen diren gelaxka bateratuak erraz iragaztea da.\n1. Hautatu iragazitako edozein zerrendako gelaxka, eta egin klik Kutools gehiago > Iragazki berezia > Iragazi elkartu. Ikusi pantaila-argazkia:\n2. Orain elkarrizketa-koadro bat ateratzen da eta zenbat gelaxka aurkitu dituzu. Mesedez, egin klik OK botoia aurrera egiteko.\nOrain, gelaxka bateratu guztiak zehaztutako zerrendan iragazten dira. Ikusi pantaila-argazkia:\nIragazi lotutako erregistro guztiak erlazionatutako gelaxkak zenbait zerrendan\nEre eska dezakezu Iragazki berezia Ezaugarri bat gelaxka konbinatu jakin batean erregistratutako erregistro guztiak Excel-en zerrendan iragazteko. Egin honela:\n1. Aukeratu iragazitakoa eta egin klik Kutools gehiago > Iragazki berezia > Iragazki berezia. Ikusi pantaila-argazkia:\n2. Iragazkia berezien elkarrizketa koadroan, begiratu ezazu Formatu aukera, hautatu Batu zelulak goitibeherako zerrendatik beherakoan, idatzi iragazitako iragazkia zehaztutako gelaxka bateratuaren edukia eta egin klik Ok botoia. Ikusi pantaila-argazkia:\nTip: Klik egin dezakezu Botoi hau hautatutako gelaxka bat hautatzeko, edukia ezkerreko laukian idatzi gabe.\n3. Orain elkarrizketa-koadro bat ateratzen da eta zenbat zelulak aurkitu dituzte. Mesedez, egin klik OK botoia aurrera egiteko.\nOrain, zehaztutako gelaxka bateratuaren inguruko erregistro guztiak iragazten dira. Ikusi pantaila-argazkia:\n(1) Letra - kolorea eta atzeko planoko kolorea zehaztu baduzu Emaitza prozesatzea atalean, letra-tipoaren kolorea eta atzeko planoko kolorea gehituko dira gelaxka iragazi guztien artean. Ikusi pantaila-argazkia:\n(2) Egiaztatu baduzu Hautatu errenkada osoa Aukera, iragazitako bateratutako gelaxken errenkada guztiak hautatuko ditu. Ikusi pantaila-argazkia:\nDemo: iragazi gelaxka bateratuak Excel-en


Martxoan serigrafia tailerra eskainiko da Dinamoan . diariovasco.com\nMartxoan serigrafia tailerra eskainiko da Dinamoan\nDinamoa Azpeitiko Sorkuntza Guneak serigrafia tailerra antolatu du. Saioak martxoaren 1etik 25era eskainiko dituzte, asteazkenetan, 18:00etatik 20:00etara eta zapatuetan 9:00etatik 13:00etara.\nEskolak Dinamoan (Soreasu an-tzokiaren ondoan) eta Naiart dendan eskainiko dituzte, Alaitz Alberdik eta Mikel Alberdik. Izen-ematea zabalik dago dinamoa.eus webgunean. 20 euro ordaindu beharko dira. Plazak mugatuak dira, gehienez 15 pertsonak har dezake parte. Otsailaren 24a da izena emateko azken eguna.


Iraolaneko zuloa oasi bihurtzen deneko une hori - Tolosaldeko ataria\nTolosako Sanjoanak 2018\nIraolaneko zuloa oasi bihurtzen deneko une hori\nMikel Iraola 2018-06-22 22:08\nUdako solstizio kontzertua eskaini du Et Incarnatus orkestrak hainbat musikariren laguntzarekin. Urtero moduan, jendez bete da Urkizuko Iraolaneko zuloa.\nUrkizuko Iraolaneko zuloak zulo izateari uzten dio, urtean behin, kultur oasi bihurtzeko. Badu berezitik, baita magikotik ere, Et Incarnatus orkestrak eskaintzen duen udako solstizio kontzertuak. Pago artean, leku ezin idilikoagoan, musika nota bakoitza erraietaraino heltzen baita.\nEta magia horrek bultzatuta, askorentzat ezinbesteko erromesaldi bihurtu da, sanjoanen atarian. Motxilak, kanpineko aulkiak, esterak eta –nola ez– merienda hartu eta Urkizun gora abiatzen dira dozenaka eta dozenaka lagun. Eta gaurkoan ere, 18. urtez, askok ez dute hitzordua galdu nahi izan.\nMaddi Oihenarten ahots goxoak eman dio hasiera kontzertuari, jendartetik. Orkestrako biolin joleak ere handik eta hemendik ziren, sakabanatuta. Hor hasi dira harrotzen hauts magikoak, eta azken notara arte iraun dute. Elies Hernandis tronboi jole valentziarrak txundituta utzi du publikoa. Malentxo Zeberio eta Maitane Iruiñ gazteek ere abestu dute. Hori guztia, Migel Zeberioren zuzendaritzapean.\nEta kontzertuari amaiera emateko, beste gonbidatu berezi batzuk izan dituzte, saioari umore puntu bat ere ipiniz: Atila y Los Unos taldeko kideak. Ratas del río Oria abesti ezaguna jo dute elkarrekin. Arratoiren bat ere igo da, doinu magikoek erakarrita.\nUrteko egunik luzeenak ere motz egiten dira, gaurko egunez, Iraolaneko zuloan.


Gipuzkoako Hitza | Ekonomia Archives - Page 29 of 29 - Gipuzkoako Hitza\nMantendu bai, dena ez »\nmartxoak 04 | Albisteak, Ekonomia, gipuzkoa |\t1312\nHarridura marka bat darama barruan ertz gorriko triangeluak. Arriskua adierazten du. Gipuzkoako errepideak mantentzeaz arduratzen diren langileek seinale hori zabaldu dute aste honetan, bai errepideetako zubietan zintzilikatu dituzten pankartetan, bai egin dituzten elkarretaratzeetan. Greba mugagabea hasi zuten asteartean, eta eguerdian, Donostian bildu ziren protestarako, sirena hots etengabearekin. Ozen egin zuten eskaera: “Diputazioa, soluzioa”. Errepideak mantentzen jarraitu nahi dute; ez, ordea, egungo baldintzak mantenduta.\nGipuzkoan lau dira errepideen mantentzeaz eta ustiapenaz arduratzen diren aldi baterako enpresa elkarteak, eta horietatik hiru batu dira ELAren greba deialdira: UTE Goierrialdea 2014, UTE Miramon 2014 eta UTE Urola Deba 2014. Diputazioaren menpe daude, eta hirurek 95 langile inguru barnebiltzen dituzte —sektorean 130 bat langile dira guztira—. Langile horiek ordainpekoak ez diren errepideen %75-80ren mantentze lanez arduratzen dira, N-1 errepidea barne.\nGreba egiteko arrazoi nagusia bat da, Manu Tena ELAko Gipuzkoako eraikuntzako arduradunak azaldu duenez: “Adjudikazioena da benetako arazoa. Urtetik urtera merkeago egiten ari dira, eta iritsi da momentu bat non diputazioak, pribatuan eta birritan, hori onartu egin duen. Eskatzen dugu adjudikazioen politikak prezio justu batera aldatzeko, horrela enpresen eta langileen baldintzak hobe daitezen”. Hala ez den bitartean, argi dute greba mugagabean jarraituko dutela.\nZerbitzu berri bat adjudikatzeko, erreferentzia moduan aurreko adjudikazioa erabiltzen dela dio Tenak, eta aurreko adjudikazio hori dagoeneko merkatuta dagoela: “Beherantz doan marra bat da. Iritsiko da momentu bat non enpresek ezingo dieten aurre egin legeak ezartzen dizkien baldintzei”. Langileek eurek ere, egoerari aurre egiteko, greba egitea beste aukerarik ez zuten, Jone Irureta UTE Miramon 2014ko langile eta ELAko delegatuak dioenez: “Badirudi azken urteetan diputazioak murrizketak aplikatzeko politika bat izan duela, eta enpresa hauei ez zaie inolako tarterik gelditzen hobekuntzak egin ahal izateko. Beste irtenbiderik ez dugun momentua iritsi da”.\nLan baldintzei dagokienez, Gipuzkoako eraikuntzaren hitzarmeneko baldintzak dituzte. Tenak dioenez, itunak sei urte daramatza geldirik; beraz, “langileen baldintzetan ez da inolako hobekuntzarik egon urte hauetan”. Lau urtean behin sartzen dira zerbitzura aldi baterako enpresa elkarteak, eta horietara subrogatzen dira langileak. Iruretaren arabera, arazoa duela zenbait urtetatik dator: “Gure lan espezifikoa dela eta, urte askotan eraikuntza hitzarmenaren barruan egon gara, baina badaude gauza asko itun horrek hartzen ez dituenak. Nahi genuke hori erregulatzea, eta guretzako neurrira eginda egongo litzatekeen hitzarmen bat lortzea, bai alde ekonomikoan, bai bestelako arloei dagokienez”. Besteak beste, soldata igoerak, plusak eta erreformaren kontrako klausulan jasotakoa betetzen dela berma dadin nahi dute.\nErrepideetan askotariko lanak egiten dituzte langileok: garbiketa eta mantentzea, mantentze elektrikoa, errepideko gertakarien artapena, neguko errepide planak, abisu eta gertakarien kudeaketa, tunelen zaintza… Horregatik, herritarrei “barkamena” eskatu die Tenak, grebaren ondorioz sor daitezkeen arazoengatik. “Ulergarria da herritarrak minduta egotea, baina haiek gu ulertzea nahiko genuke. Mantentze lan hauek denon zergekin ordaintzen direla esaten diegu, eta kontziente izan behar dira adjudikazioak okerrak direla”.\nGreba oihartzun handia izaten ari da. Lehen egunean, esaterako, deialdiak %98ko babesa jaso zuen, batik bat bulegoetako langileak lanera joan zirelako; errepideko langileek, berriz, %100ek egin zuten greba. Hala ere, ziurtatu dute gutxieneko zerbitzuak errespetatzen ari direla, eta diputazioari eta enpresei ere hala egiteko eskatu die sindikatuak: “Bestela, publikoki eskatuko dugu enpresa horiei kontratuak eteteko”. Iruretak azaldu duenez, grebak gidarientzat ez dakar arriskurik, hitzartu dituzten gutxieneko zerbitzuak direla eta: “Abisuak, bideko garbiketa garrantzitsuenak eta abarrak beteko dira, baina eguneroko mantentze lanak ez ditugu egingo, larrialdiak bakarrik”.\nUrritik hona hainbat bilera egin dituzte langileen ordezkariek enpresetako zuzendaritzekin, baina Tenak dioenez, ez dira bat etorri. “Ez dugu ahaztu behar enpresak direla zerbitzu honetan sartu direnak, beraiek dira sartu diren zerbitzuaren erantzule”. Diputazioko ordezkariekin bildu zirenetik hilabete igaro da: “Geroztik ez dugu haien erantzunik jaso”.\nArazoa “serioski” plantea dezala eskatu dio Iruretak aldundiari: “Onartu du arazoa badagoela, baina ez du oraindik soluziorik emateko pausorik eman, ez alternatibarik eman. Diputazioak pauso bat noiz emango zain gaude”. Negoziatu, eta enpresa eta langileentzat baldintzak onak adostu ditzatela nahi dute. Aldundiak, ordea, joan den astean adierazi zuen hiru enpresei eta sindikatuei dagokiela negoziatzea, eta bilera horiek dakartenaren zain egongo dela. Haren egitekoa gutxieneko zerbitzuak bermatzea dela gaineratu zuen, eta hala izango dela ziurtatu.\nBaserri txikien iraultza »\notsailak 05 | Asteko Gaiak, Ekonomia, gipuzkoa, Gizartea |\t15111\nBaserritarrak eta gazteak dira, agroekologikoki lantzen dute, eta horren aldeko apustua egin dute. Iraultza txikitzat dute euren jarduna, eta gizartean eragiteko asmoz ari dira lanean. Baserria XXI euren moduko baserritarren elkargunetzat dute.\t- Irakurri gehiago...\nEkintzarako prest dago XV. mendeko eraikina »\notsailak 05 | Ekonomia, gipuzkoa, Gizartea |\t938\nEkintzarako eraiki zuten XV. mendean, hiribilduko ekialdeko sarbidea zen Nafarroako atea babesteko. Eta ekintzarako birmoldatu dute XXI.enean. Eskualdean aztarrena uzteko prest dauden ekintzaileak nahi dituzte Errenteriako Torrekua …\nLan baldintzak babesteko greba deitu dute papergintza sektorean »\nazaroak 27 | Albisteak, Ekonomia, gipuzkoa |\t1208\nGipuzkoako papergintza sektorea langileen lan baldintzak babesteko borrokan murgilduta dabil azken hilabeteetan. Urte hasieratik hona, ELA, LAB, CCOO eta UGT sindikatuetako kideak Adegi patronalarekin lan hitzarmena negoziatzen saiatzen ari dira, bai…\nHemen lan egiteko lanean »\nurriak 16 | Albisteak, Asteko Hitza, Ekonomia, gipuzkoa, Gizartea |\t2150\nItsaso Andueza EGK Euskadiko Gazteriaren Kontseiluko lehendakariak "kezkatuta" hitz egiten du Adegiko presidente Pello Gibelaldek urriaren hasieran egindako adierazpenen harira. Ez dio balio gazteei buruz esandakoak esan eta gero barkamena eskatzeak. "Adierazpen larriak egin zituen", dio Anduezak, eta barkamen eskaerarekin ez zuen konpondu egindako kaltea. - Irakurri gehiago...\n“Herrialdeaz eta enpresaz ezer asko jakin gabe etorri nintzen Abu Dhabira” »\nurriak 16 | Albisteak, Ekonomia, gipuzkoa |\t1081\n2013ko apiriletik, Arabiar Emirerri Batuetan ari da lanean Ugaitz Larreta (Villabona, 1981). Abu Dhabi eta Dubai artean kokatuta dagoen enpresa batean ari da, aeronautikako industrian. “Mundu mailan ezagunenetarikoak diren hegazkin fabrikatzaileen hor…\n“Atzerritarra zara hemen, eta lana ez-kualifikatua da atzerritarrentzat” »\nurriak 16 | Albisteak, Ekonomia, gipuzkoa |\t1393\nMartxoan Ingeniaritza ikasketak bukatzeko proiektua egiten hasiko da Leipzigen (Alemania), baina bitartean Berlinen bizi da Mikel Larrañaga (Azkoitia, 1992). Duela hiru hilabetetik alemana ikasten ari da Berlingo hizkuntza eskolan, Leipzigeko unibertsitatean egin beharreko ikasketak jarraitu ahal izateko, eta bitartean lanean ere ari da. “Minilan horietako batean”, azaldu du.\nLana, Berlinen, soberan dagoela dio. Atzerritar ugari bizi da han —”batik bat espainiarrak eta italiarrak, euskaldunak gutxiago”— eta lana egin nahi duenak aurkitzen du. “Baina lan prekarioa izaten da, kualifikatu gabea; batzuetan minilanak dira, baina baita kontratu gabeko lanak ere, gero eta gehiago; adibidez, jatetxe batean platerak garbitzen”.\nLarrañagak erabilera anitzeko estadio batean lan egiten du. Ho-ckeyan eta saskibaloian jokatzen da bertan, eta jaialdiak ere egiten dituzte. Baterako edo besterako prestatzen dute estadioa Larrañagak lan egiten duen enpresakoek. “Lana fisikoa da, oso fisikoa”.\nGehienezko ordu kopuru bat egin daiteke minilan batean, baina soldata ere horren araberakoa izaten da: gehienez, 450 euro hilean. “Niri ondo egokitzen zait; hilean bost-sei egun lan egiten ditut, 12 orduko lanaldian, hori bai, eta gero libre nago ikasteko. Baina horrekin ezin zara bizi, jendeak bi eta hiru minilan egiten ditu, bizimodua ateratzeko. Gainera, Berlinen alokairuak garestiak dira”. Partekatutako pisu batean bizi da Larrañaga.\nGabonetan da Euskal Herrira itzultzekoa. Izan ere, Pello Gibelaldek esandakoaren kontra, Europan egonagatik ere asteburuetan etxera itzultzea ezinezko jotzen du Larrañagak. “Nola joango zara, ba, asteburuetan? Pentsa, hegaldi batek 200-250 euro balio du, eta 450 euroko soldatarekin… Eta minilan hauetan, gainera, asteburuak libre izatea ere ez da ohikoena”.\nAlemanian etxean dagoenik ere ez du sentitzen. “Hemen atzerritarra zara; ematen dituzte laguntzak, baina atzerritarra zara, eta gehienetan lan ez-kualifikatua da atzerritarrentzat. Lan beragatik ere gutxiago kobratzen duzu atzerritarra bazara”. Bestetik, Euskal Herriko edo Espainiako enpresa batekin Alemaniara joandako langileen egoera are okerragoa dela dio; “Alemanian zaude, bai, baina hango soldatarekin, auskalo ze baldintzatan”.\nLarrañaga “denboradi baterako” joan da Alemaniara, nahiz eta ez dakien proiektua aurkeztu ondoren zer egingo duen. “Hau ez da paradisua, baina gutxienez praktikak ordaindu egiten dituzte. Izan ere, Euskal Herrian praktikatan hartzen zaituzte eta ia-ia eskerrak eman behar dizkiozu enpresari kobratu gabe lanean hartu zaituelako; askotan, gainera, zure prestakuntzarako baliorik ez duten praktikak dira, eta enpresarentzat doako lana egiten duzu. Halere, ez dakit zer egingo dudan; oraingoz, alemana ikasi, lan egin eta martxotik aurrera Leipzigera, ikasten jarraitzera”.\n“Guk baldintza onak dauzkagu, eta horregatik ateratzen gara” »\nurriak 16 | Albisteak, Ekonomia, gipuzkoa |\t1128\nGorka Agirre (Alegia, 1978) Suedian dago orain. Joan den larunbatean joan zen hara, Beasaingo CAF enpresak bidalita. “Astebeterako etorri naiz, baina ikusiko dugu, gauza hauek maiz luzatu egiten baitira. Tokira iristen zarenean ikusten duzu daukazun l…\nLanen ondorioz, berandutzeak\nHerriko plazak hondakinez husteko asmoz\nIbiltari izan ez daitezen


Pasadan ostiralean Lekeition jo behar genuen, larunbatean Zallan, atzo igandea Torderan (Catalunya) egotekoak ginen eta gaur astelehena Gasteizko Erretretan... Kontzertu asko bertan behera eta ez dakigu taula gainean berriz noiz ikusiko dugun elkar... Hemendik animoak gurekin lan egiten duten musikari, dantzari, tekniko, manager, diskoetxe eta promotoreentzat. Gora trikitixa eta aupa Rufino!\nUne latz hauetan, konfinamendua jasaten ari garen guztiontzat eskainita, eta baita gure osasun zerbitzuko langileei ere. Honetatik irtengo gara!\nPrestratu dugun bideoa zuen gustukoa izatea espero dut. Linka: https://youtu.be/IxRYOV-CAV0\nKorrontziren "Sardos-K" abestian gure trikitiarekin batera Susana Seivane-ren galiziar gaita entzun dezakezue. Biok batera, BIORACERreko lagunekin bidaiatzen gara gure musika jartzeko ohorea izan genuen proiektu batean... jende bikaina, giro ezin hobea eta paseo ikaragarriak bizikletan euskal geografian barna. Aupa Marino! LINKA: https://labur.eus/WgFJW\n"Koplariak Koplari". Xabier Amuriza bertsolariak eta Agus Barandiaran (Korrontzi) hitzaldi musikatua eskaintzen dute. Koplagintzaren estetika osatzen duten ezaugarri, osagarri eta gustagarriak azalduko dira sorten bidez.\nEa zuen gustokoa den: labur.eus/B3zEN\nElkarrizketa mamitsua egin zidaten Ttap Aldizkarikoek, nire ibilbide guztiari errepasoa egiten diogu bertan... Eskerrik asko Jon Gomez! Dagoeneko eskuragai duzue, bai ikusi, entzun, zein irakurtzeko... Zuk ere egin Ttap! https://ttap.eus\nSagardo denboraldiari hasiera eman zaio. Miguel Indurain handiak frogatu zuen lehen sagardoa, eta berarekin batera, aurpegi ezagun asko egon ziran bertan: Julian Iantzi, Mikel Erentxun, Inaxio Perurena, Irujo... TXOTX!!!\nEskerrik asko Oscar Cubillori 2019. urteko onenen artean gure azken lana "TOPA-K" hautatzeagatik, El Correo egunkariarentzat egindako zerrendan. Pozik!\nDenon artean MIKELE lagundu behar dugu! Egin zure ekarpena... Azken sarrerak salgai: https://labur.eus/LjYRM\nAsteburu potentea igaro duguna eta benetan be pozik gerturatu zareten publiko guztiagatik, bai osteguneko hitzaldira Donostian zein ostiraleko eta larunbateko kontzertuetara Donostiako Lugaritzen eta Igorreko Antzokian, "Sarrerak agortuta" kartela ere eskegi genuen... Pasada bat! Eskerrik asko denoi! Hemen laburpen txiki bat argazkietan...\nTOPA-K (DJ Makala & Korrontzi)\n*Eguna / Día: azaroak 29, Ostirala / 29 de noviembre, viernes.\n*Ordua / Hora: 11:00etan / 11:00h.\n*Lekua / Lugar: Elkar Aretoa, Licenciado Poza, 14, (Bilbo-Bilbao).\n*Parte hartzaileak / Ponentes:\nAgus Barandiaran (Korrontzi).\nMikel Unzurrunzaga (DJ Makala).\nAndres Camio (Elkar musika).\nAntzokia beteta, sarrerak agortuta eta giro bikaina. Euskal Kultura munduaren bestaldean erakusten... Bueltatuko gara!\nArgazkiek dena esaten dute... Eskerrik asko antzokira hurbildu zineten guztioi, eta nola ez, kontzertu hau posible egin duen jende guztiari. Aupa Rufino!


Sugan taldeak jarri deutso musikea ‘Pilotari’ telesail barriari - bizkaie.biz\nSugan taldeak jarri deutso musikea ‘Pilotari’ telesail barriari\nBizkaie! 2007-09-21 15:35 Musikea\nTelesaila 13 astez emitiduko da, domekaro, 22:00etatik aurrera. Taldeak urriaren 7an emitiduko dan kapituluan be parte hartuko dau.\nSugan taldeak datorren irailaren 23tik aurrera ETB1ean emitiduko dan Pilotari telesail barriaren sintonia egin dau. Telesaila 13 astez emitiduko da, domekaro, 22:00etatik aurrera. Taldeak urriaren 7an emitiduko dan kapituluan be parte hartuko dau.\nBerbak aldatuta, taldearen lehen diskoaren ‘Irakurketa’ kantearen moldaketa da telesailarentzako egindako lana. Kantuaren egilea Garazi Zabaleta da, Sugan taldeko pianojolea, konpositorea eta kanta-idazlea.\nSugan taldeak pop-rock musikea jorratzen dau baina askotan rockerako joerea. Maria Amolategiren ahotsak hutsune guztiak beteten ditu eta Garazi Zabaletaren pianoak kanten oinarria finkatzen dau. Elixabet Bufandak ahotsak egiten ditu, Victor Sanchez baterian dago eta Jon Eskisabelek bajua zein gitarrea joten dau, kantearen arabera.


Errugbian, Denboraldi zaila Hendaiarrentzat\nDonibaneren kontrako derbian, uholdea hartu dute 2. zatian. AS Baionako neskek ere galdu. Eta beste emaitza guztiak\nAntzerkia Uztaritzeko Bilgunean\nIgande huntan Heraitzeko Ur Begi elkarteak antzerki tropa bat ekarrarazten du Uztaritzeko Bilgunera. Pantzo Hirigaraien pieza bat emanen dute Aldudeko “Larrazkeneko Loreak” anterki tropak.\nXan Errotabehere, Ur begi elkarteko kideak gehiago erraiten digu Marga Forestieren mikroan.\nZorionak Kilika !\nKilika, Azkaineko gaztetxeak 10 urte betetzen ditu aurten. Urte guzian hainbat ekitaldi antolatu dituzte, baina Larunbat huntan izanen da urtebetetze besta haundia. Panpi Merkapide lankidea gaztetxeko bi kiderekin mintzatu da, Maylis Gracy eta Ana Imazekin.\nHats berri bat, Bokaleko hirian\nHatsa Ikastola estrenatu zuten larunbatean, buraso, erakasle herritar eta hautetsiek.\nGiro onean eguzkiarekin, oroitaraziz, hastapean batean, Bokaleko auzapezak onartu zuela ikastola bat idekitzea, Kalandreta bat ere idekitzen baldin bazen ondoan. Ikastola egin da, bainan okzitandar eskolaren proiektua ezin izan da buruarino eraman.\nArantxa Idieder bertan zen.\nErleak bestan Bidarrain\nErle Beltzaren eguna iraganen da Bidarrain igandean, urriaren 22an.\nMintzaldi, erlezaintzako tresna salmenta, merkatu, animazio, jateko eta edateko izanen da egun osoan.\nMichel Setoain erlezaina, Erle beltzaren elkartearen idazkariak aurkeztu dauku erle beltza.\nLehen garaipena AS Baionako neskendako\nTop 8 txapelketan, Romagnat-ko zelaian nagusitu dira. Eta beste kirol emaitza guztiak.


non-stop eskalada bloga: ALA DAG - Mendi gorriak\n2013(e)ko uztailakren 28(a), igandea\nALA DAG - Mendi gorriak\nZeru guztiak ez dira berdinak, eta, desberdintasun horrek erakargarriago egiten ditu.\nBa dira zeru grisak, lainotsuak, goibelak, serio agertzen zaizkigu. Hotzak eta ezeak dira, malenkoliarako aproposak.\nBa dira zeru lotsatiak, barnekoiak, behe laino zuri fin batek estaltzen dituena, Euskal herri kostaldekoak bezala. Denbora eman behar zaie, konfiantza hartu behar dute, izkutatzen duten izara zuria altxa dezaten eta, gordeta duten lur emankorraren edertasuna azaltzeko.\nBa dira beste zeru batzuek beti argiak direnak, une oro lotsagabeki biluzik agertzen direnak, inungo prejuiziorik gabe, beti, direna, eta, dutena, azaleratzen dutenak. Horrelakoa da Ala Dag mendi lerroaren zeru argitxua, ilunabarrean mendiak eta horma malkartsuak su gorritan jartzen dituen zerua, gauean miloika izarren ikus leihoa.\nAla Dag mendi lerroa Taurus mendien parte da. Turkiako hego erdialdean kokatua dago, Cappadoziatik gertu. Mendi lerro ikusgarri honen puntarik altuena Demirkazik 3756m da. Azken urte hauetan Ala Dag mendi lerroak ospe handia hartu du munduko eskalatzaileen artean, bertan aurkitu daitezke kalitate handiko haitz eskalada, baita bide berriak zabaltzeko horma paregabeak ere. Jakin ezazue mende bat pasa daramatzatela alpinistak Ala Dag mendilerroan eskalatzen.\nTurkiak bi sarrera ate ditu, Istanbul eta Ankara. Gu Bosforoko hiri ederretik sartu giñan, txundigarria bezain mirestua den Istanbuletik.\nIrrikan nengoen historiaz betetako hiri hau ezagutzeko, eta ez zidan hutsik egin. Sultanahmet inguruetan ibiltzeak ikaragarrizko zirrara sortu zidan, magina bat liburu orri irakurriak nituen hiri hau abentura iturri zutena.\nRaúl Gonzalezek eta biok garbi geneukan, beste bidai batzuetan ere horrela izan bai zen, garraio publikoa erabili behar genuen Turkian zehar bidaiatzeko. Metroa eta autobusak hartuz "mendi gorrietara" iristea zen gure ideia. Esan beharra dago Turkian garraio publikoa oso ona dela, autobus sarea batit bat.\nBidai luze eta neketsua ondoren, Cukurbag eta Camardi herrien artean dagoen Oz Safak pentsio-kanpinean hartu genuen ostatu. Ez zen hau gure hasierako asmoa, Aladaglar kanpinean egotea zen gure ideia, baina, bidaiatzen duzunean ezer ez da ziurra, autobus gidariak bide bazterrean utzi gintuen, Oz Safak pentsioaren alboan eta, "Basar", etxeko mutila, alaitsu etorri zitzaigunean eskeintza on batekin, asmoak aldatu genitun.\nDenboraz labur genbiltzan ingurua ongi ezagutzeko, bi astetako bidaia zen hau, eta, hamar egun genituen Ala Dagen eskalatzeko. Bi irteera desberdinetan zatitu genuen egonaldia, lau eta bost egunetakoak. Hasteko, Demirkazik aldera jo genuen, mendiaren ekialde horma eskalatzea. Bigarren irteera Emli bailarara izan zen.\nDemirkazik mendira joateko izen bereko herrira joan beharra dago lehenik, gure pentsiotikan bost kilometrotara dago herria. Demirkazik herritik pista bat ateratzen da aterpe etxearen ondotik, pista luze honek Demirkazik mendi aldera eramaten zaitu.\nGuk oinez egin genuen urbiltze osoa, pista barne, motxila erraldoien zama bost ordu luzez eraman genitun bizkarrean iltzaturik. Aukera dago 4x4 bat alokatzea pista zatia kentzeko, horrela soilik bi ordu eta erdi oinez dira kanpamentura. Zaldiz kargak igotzea ere al da, gustuen arabera. Guk ez genuen asko eztabaida behar izan, nahiago genuen zama guztia gure bizkarretan eramatea.\nEguzkiak indarrez astintzen ditu paraje hauek, zuhaitzen itzala ez da apenas aurkitzen. Pistatik gora gindoazela ahoa lehor geramala, espejismo baten modura agertu zitzaigun lehen iturria. Ura paraje hauetan mirari bat da, lurretik ateratzen den altxorra. Lurra oso seko egon arren, lore piloak ageri dira non nai, paisaia pittin bat leuntzen du honek.\nDemirkazil ekialde paretaren azpian ezarri genuen kanpalekua. Agian horrela deitzea gure egonaldiari gehiegizkoa izan liteke, kanping dendarik ez geneukan, soilik lo zakuak igo genitun, bibaka izan zen gure egonaldia, hori bai, xarma berezia duen leku batean.\nHaitzezko dorre izugarriak inguratzen gintuzten, sumendi baten sabelean geundela zirudien, ur beltzeko laku txiki baten alboan. Gure gainean genituen horma izugarri haietako bat Demirkazil ekialde pareta zen, mila metro pasa altxatzen zen gure buru gainetik.\nLo zakuaren babesean, bizkarra harrizko esiaren kontra erdi etzanak, txunditurik paisairi begiratzen genion. Ia hitz egin gabe ilunabarraren antzezpena begiesten ari ginen, argia eta itzalaren arteko festa, plazera ikusmenarentzat. Eta bat batean miloika izar dizdiratxuek eszenatokia hartu zuten.\nHurrengo egunean, goiz, eskaladari ekin genion, 1955 urteko bide klasikoa genuen elburu.\nAzkar burutu genituen lehen luzeak, ez dute zailtasun handitik, haitza ere ona da. Seigarren eta zazpigarren tiradak zertxo bat frenatu zuten generaman inertzia. Segurtatzeko lekuak aurkitzea lan konplikatua bihurtu zitzaigun. Zortzigarren luzearen bileran bitxikeri bat dago, Iraniarren plaka deitzen da. Persiarrek plaka metalikoa oroigarri gisa jarri zuten bidea eskalatu zutenean.\nHurrengo luzea ere, bederatzi garrena, berezia iruditu zitzaigun, haitz zati lisoa zeharkatu beharra dago arrakala handi bat hartzeko. Hortik aurrera berriro erritmoa berreskuratu genuen, eguerdiko ordubietarako gailurrean ginen.\nDemirkazil mendi puntatik bistak izugarri politak dira, gure oinetan Turkiako lautada amaigabea zabaltzen zen, urrunean, lurrezko ozeano erre amaigabe batean ugarteak balira bezala, mendi elurtsu zuriak agertzen ziren, eta atzean, Ala Dag mendikateko gailur harkaitzuak leku honen edertasun neurrigabea azaltzen ziguten, hemen eta orain egotearen pribilegio sentsazioa handitzen zuen.\nJaitsiera ekialde ertzetik egin genuen, bide arrunta da hau. Ongi hornituak dauden rappel batzuk daude, ondoren, kontu haundiarekin haitzetatik behera jaitxi beharra dago. Nabarmena den lepora iristen garenean, ekialde ertza utzi eta kanal batetik, ipar norabidean, azpian ikusten den laku norabidean biratu beharko dugu. Jaitsiera luzea egin zitzaigun arren, arazo handirik gabe aintzira ondoko kanpalekura iristea lortu genuen.\nHurrengo eguna deskantsurako, eta, lekuz mugitzeko erabili genuen. Lasai, Dipsiz-gol lakura mugitu ginen trastu guztiekin.\nHarri bloke baten atzean etzanda geundela, eguzki biziaz al genuen moduan babesten ginelarik, arratseko argitasunaren laguntzaz, Bes Parmak Sivrisi 3520m mendian bide logiko eta natural bat zabaltzeko aukera antzeman genuen. Hurrengo egunerako gure helburua izango da.\nGoizean goiz martxan jartzen gara. Hormaren azpian giñela paretaren itxura aldatu egin zen, perspektiba berriarekin ederragoa egin zitzaigun, handitu ziren gure ilusioak.\nEl pastor eléctrico bidea agerikoa da, arrakala desberdiñak elkartuz Bes Parmak Sivrisi pareta osoa igotzea lortzen du. Luze batzuetan kalidade handiko eskalada aurkitu daiteke. Lehen luzea, hirugarrena, bederatzigarrena eta hamargarren tiradak, oso onak dira, bost izarreko eskalada garbia da. Zazpigarren eta, bati bat, hamabigarren luzea, berriz, delikatuak suertatu ziren.\nArratseko lauretan gailurrean giñen. Egin berri genuen eskaladak asko bete gintuen, pozez zoratzen geunden. Oso ona dela ausartzen naiz esatera, bide alpinoa, garbia, eszenatoki paregabe batetan.\nGailurrak eskeiñi zizkigun bistak apartak izan ziren beriro ere, gure aurrean, egun pare bat lehenago eskalatu genuen Demirkszil ageri zitzaigun bere ekialde aurpegi ikaragarriarekin. Gure atzean berriz bailara berriak azaldu ziren, gailur ezezagunak, eskalada onez eta erakargarriz beteak, amets alpino batean geunden.\nJeitsiera oinez egin genuen arista luze bat segiz, ipar-mendebalde norabidean. Cagalin 3612m gailurra eta Cagal col zeharkatu genituen. Arratseko seirak pasa zirela Dipsizgol lakuan ginen berriro.\nBide berri hau El Pastor Electrico bezala batailatzeko arrazoia; egun batzuk geroago Emli bailaran ezagutu genuen artzai neka ezinaren omenez izan da.\nArtaldea une oro ondoan duela, gau eta egun, Emli-ko artzaina beti mugimenduan dago. Gora eta bera larreen bila, ardien zelatari, otsoen erasoetatik babesteko zakur ikaragarri batzuen laguntza duela. Keñuen lengoaia erabiliz pare bat komunikazio saio izan genitun.\nDemirkazik bailarati jaitsi ondorengo atsedenaldiak ez zuen asko iraun., soilik gau bat pasatu genuen Oz Safak pentsio-kanpinean eta berriro martxan ginen. Oraingoan Basarek, pentsioko mutilak, bere autoan Emli bailara sarrera eraman gintuen. Uda aurrera doan einean, eta, mendiko elurrak urtzen direnean, bailara honetan ura falta arazoa gerta daiteke. Gu egon ginen hilabetean, uztaila, goi parteetan ura aurkitu genezaken, Aksanpinari camp kanpamentuan adibidez, Parmakkaya azpian. Aukera hau kontutan hartu beharrekoa da, bestela, ura Emli bailara hasieran dagoen Sarimemetler camp puntuan hartu beharra dago eta nahiko urrun geratzen da hormetatik. Guk gainera Parmakkaya eskalatu nahi genuen eta lagungarri izan zitzaigun Aksanpinariko iturria. Parmakkaya eskalatzeko grina monolitoaren argazki bat izan zen, liluratuak geratu ginen harrizko zakil handi horrekin.\nAksanpinari kanpatzeko lekuan geundela, Parmakkaya azpian, aukeratu genuen gure hurrengo erronka izango genuen eskalada bidea, Gold Fingers. Denis Condevaux eta Pascal Duverney eskalatzaile frantsesak 1994-ean zabaldua. Gogorra eta ausarta iruditu zitzaigun, ongi estutu beharrekoa. Plaka dute beti helburu Frantsesek, diedroak eta arrakalak alde batera utziaz. Behetik ongi zabaldutako bide bat da Gold fingers, eta bere izenak adierazten duen bezala urrezko behatzak beharrezkoak dira bide ikusgarri hau gainditzeko. Gainera, esan beharra dago, segurutik segurura kriston distantziak daudela. Sarreran zintzilikatu dudan krokisa guk egiña da, bertan, graduarekiko gure iritzia agertzen da.\nIgoera paregabe hau burutu ondoren, egun bateko atsedenaldia behar izan genuen gure hurrengo eskaladarekin ekin aurretik, Guvercinlik III dorrea. Pareta ikusgarri hau ondoko bailaran dago, Parmakkayatik gertu, beraz ez genuen kanpalekua mugitu, goizean goiz atera ginen soilik eskaladarako materialea gainean genuela.\nDorre ikusgarri honek Bulneseko Naranjoaren antz handia dauka. Aukeratu genuen bidea, oraingoan ere, Gold Fingers zabaldu zuten Frantsesena da. Denis eta Pascal 1996ean berriro bueltatzen dira Ala dag-ko paretetara eta ezinbesteko bide hau zabaltzen dute.\nErronka itzela zen guretzako Guvercinlik III, eta, Papy mazout bidea eskalatzea. Parmakkayan hainbeste estutu behar izan genuen eta, Frantsesen beste bide bat aukeratzea, sufritzeko gogoak dira. Oraingoan ere ez ziguten huts egin.\nLehen luzean argi geratu zen Frantsesak haitz traketsean mugitzeko zuten kapazidadea, maisuki askatzea lortu zuten batere erraza ez zen tirada hau, eta, kalitatea ematea lortu ere. Guk lehen bi luzeak batean eskalatu genituen, 50 metroko tirada amaigabean.\nHurrengo luzeak tramite utsak ziran, kolore laranga duen horma tentera iristea, seigarren tiradaren azpira. Aipatu berri dudan seigarren luzea gogorra da, kirol eskalada kutsukoa, itxuroso pasatzea lortu genuen.\nHortik gorako tiradetan bideak plaka bilatzen du eta, baita aurkitu ere, Papy Mazouk bideak kalitatezko plaka luze ezin ahaztu batzuk oparitu zizkigun.\nGailur zorrotz bat du Guvercinlik III, Guvercinliken punta guztiak lotzen dituen ertz luzearen zati bat. Gailur estu honetara heldu ginenean ez genuen ikusmiraz disfrutatzeko aukera handirik izan, denboraz juxtu genbiltzan, gaua gainean genuen. Errapelatuz jaitsi beharra genuen, gainera, zerua lainoz erabat beltz zegoen, ekaitzaren usaina hartzen genion. Eta zorigaitza gertatu zen.\nGeneraman krokisa, "Aladaglar a rock climbing guide", liburutik ateratakoa, oso inprezisoa gertatu zen. Krokisak jartzen zuenez errapel puntua Papy Mazout bidearen azken bileratik 50 edo 100 metro eskuinetara zegoen. Bidea gailurrean bukatzen zenez, arestatik tiratu genuen rappel sistema bilatzeko esperantzarekin. Milimetroki bilatzen jardun giñan eta ez zen ezer ageri. Hori gutxi balitz, bat-batean ekaitza sartu zitzaigun eta euritan hasi zen. Denbora luzez arestan zehar ibili eta gero, blai eginda, erabaki genuen igotako bidetik rappel egitea. Destrepean ari nintzela, ustez IV graduko azken tiradan, dena lainopean, errappel batekin egin nuen topo. Bi parabolt ziran, frantsesek bidean zehar erabilitako berdiñak. Guretzako, krokisean ageri zen informazioa ez zetorren bat errealitateekin, ez zegoen ongi, hortik behera tiratu genuen. Errapela juxtu kanal baten gainean zegoen eta, logikoena, kanal horretara jaistea zenez hori egin genuen. Sokak tope egin behar zutela, beste rappel batekin topo egin genuen, hau haitz zubi bat zen. Susmo txarra eman zigun errapelak, baina gaua gainean genuenez ez zegoen beste aukerarik, bertatik behera segitzea erabaki genuen.\nKanala jarraitu genuen soka bukatu arte, eta ez zen beste errapelik azaltzen. Rauli jaisteko eskatu nion, berak, gorago, hobeto begira zezan eskatuz. Raulek kanala utzi eta beste norabide bat hartzeko ito “harrizko dorrea” bat topatu zuen. Bai, hortik zen, beste haitz zubi bat zegoen ondoan. Berantz segitu genuen, dagoeneko gauak estaliak gintuen eta, frontalen argien laguntzaz gindoazen bidea bilatzen.\nHurrengo rappel puntuak beldurra eman zigun, bi haitz zubi ziztrin ziran. Batak, fisurero txiki baten kablea erabiltzen zuen kordino moduan, eta bestea kordino fin zahar bat zen, azken hau aldatzea lortu genuen. Hankak airean genituen, horma oso tentea zen. Metro gutxi batzuk errappel egin eta gero, 20m, beste haitz zubi hobeagoa topatu genuen, zinta zikin batzuekin hornitua. Zintak aldatu eta, bertan bilera segurugoa antolatu genuen. Sokak biltzen ari giñela, hauen erorketan, trabatu egin zitzaizkigun. Tira eta tira, ez zetozen. Soketatik igotzea ezinezkoa zen, non zegoen erantsia ez bai genekigun, asko botatzen zuen atzera paretak. Ez geneukan beste aukerarik. Labana atera eta, bietako soka bat moztu egin genuen, behera jarraitzeko aukera eman zigun honek.\nJaisten segitu genuen, eta kordino zaharrez hornitutako haitz zubiak agertzen ziran bezala, bi errappel motz egin eta gero, sorpresaz, ilunpetan ez bai genuen zorua ikusten, oinak lurrean trinko jartzea lortu genuen.\nHau izan zen haitzezko paradisu honetan egin genuen azken eskalada, hortik aurrerakoak, etxerako buelta, hana arte emandako urratsak desegitea besterik ez zen izan.\nBaliogarri delakoan, guk ordaindu genituen prezioak azaltzen dizkizuet.\n1€ = 2,53 TL\nAeropuertoa – Autobus estazioa ( otogar ) metroz 3 TL\nAutobusa Istanbul – Ankara 40TL\nAutobusa Ankara – Nidge 35 TL\nAutobusa Nidge – Camardi 8TL\nOz Safak Kanping-pensioa Afaria+ gosaria + denda 40TL pertsona\nEmli bailarara igotzeko autoa 60 TL\nIstanbulen Hostel bat gosariarekin 11 TL\nEgilea: mikel saez de urabain gabilondo ordua: 00:22\nEtiketak: Ala Dag


E3 2021: Xbox eta Bethesda - Berriak - Game Erauntsia - Bideojokoak euskaraz\nE3 2021: Xbox eta Bethesda\nLander Unzueta | 2021/06/14 13:00 Berriak\nForza Horizon 5, Halo Infinite, Starfield, Redfall eta askoz gehiago izan ziren Redmondekoek aurkezpeneko izarrak.\nXboxena 2021eko E3ko aurkezpenik handiena izatea aurreikusten zen. Ez da gutxiagorako: Microsoftekoek Bethesda eta Zenimaxen bideo-joko estudio guztiak bereganatu zituen orain hilabete batzuk, eta horren ondorioz azokako ekimena batera egingo zutela iragarri zuten Xbox & Bethesda Games Showcase izenpean. Aurreikuspenak bete egin zituzten Redmondekoek 30 bat joko bilduta 90 minutuko iraupeneko aurkezpenean.\nGogor hasi zuten ekimena. Bethesdaren obra desiratuenetako batekin ekin zioten aurkezpenari: ez, ez zen The Elder Scrolls VI izan. RPG frankiziaren hurrengo atala kaleratzeko asko falta da oraindik, eta aipamen txiki bat baino ez zioten egin. Horren ordez antzeko eskema jarraituko duten Starfield espazioko RPGa erakutsi zuten. Alfan baino ez dagoen arren estetika eta girotzea agerian jartzeko in-game bideoarekin aurkeztu zuten orain bi urte iragarritako proiektua.\nBethesda Game Studiosek 25 urtetan lehen aldiz sortzen duen obra guztiz berria izango da Starfield. Pertsonaia propioa sortu eta izarrak esploratzera eramango ditu jokalariak “gizadiaren misteriorik handienaren erantzuna” bilatzen duten bitartean. Gameplayik erakutsi gabe geratu ziren, baina argitaratze data zehaztu zuten Bethesdakoek: 2022ko azaroaren 11n kaleratuko dute, Skyrim baino 11 urte geroago zehazki.\nEsklusibotasun gaiak zehazteko ere aprobetxatu zuten eta bai, kontsolen aldetik Xboxeko esklusiboa izango da proiektu erraldoi hau. Xbox Series bidez kaleratuko dute, eta PCra ere iritsiko da gainera. Xbox Game Passean lehen egunetik jokatu ahalko den lana izango da, ondoren iragarritako bideo-joko gehienekin gertatu modura.\nDagoeneko iragarritako, baina sekulako ezustekoa suposatu zuen jokoarekin jarraitu zuten aurkezpena. GSC Game Worldeko ukrainarrek garatutako S.T.A.L.K.E.R. 2k ikaragarrizko atal grafikoa erakutsi zuen. Txernobylgo zentral nuklearraren inguruetan girotutako nitxozko sagaren jarraipenak aurreko jokoetako eskema berbera jarraituko du: tiroketak, bizirautea eta anomalia beldurgarriak bilduko dituzte bertan.\nKasu honeta ere argitaratze data zehaztu zuten arduradunek: 2022ko apirilaren 28an helduko da S.T.A.L.K.E.R. 2: Heart of Chernobyl Xbox Seriesetara zein PCra.\nJack Sparrow pirata iritsiko da Rareren Sea of Thieves multijokalari abenturara ekainaren 22an; urriaren 12an estreinatuko den Back 4 Blood tiro jokoaren trailer berria erakutsi zuten; Xbox Game Studios eta Avalanche Studios Contraband izeneko multijokalarian lan egiten dabiltza, eta hori iragartzeko trailer zinematikoa aurkeztu zuten showcasean.\nOrain egun gutxi batzuk aurkeztu zuten, baina Battlefield 2042ren gameplay ikusgarria Xboxen aurkezpenean ikusi da lehen aldiz. Battlefield 3an eta 4an ikusitakoa hurrengo mailara eramateko asmoa dauka, 128 jokalari mapa erraldoietan batuta. Ibilgailuak, eztandak, gantxoak eta planeatzeko jantziak barra-barra ikusiko dira EAren tiro jokoan.\nUrriaren 22an kaleratuko da PC, PS5, PS4, Xbox Series eta Xbox One plataformetarako. Aurretik beta irekia edukiko duela agindu dute garatzaileek.\nAnnapurnak beste batez Twelve Minutes zirraragarriaren bideotxoa erakusteko tartetxoa hartu zuen: abuztuaren 19an kaleratuko dute. Bethesdak orain arte argitaratutako jokoen berritasunak ezagutzera eman zituen gainera: Fallout 76k bizirik jarraitzen duela erakusteko espantsioak jasoko ditu laster, eta 18 milioi jokalari dituen Elder Scrolls Onlinen Xbox Seriesetarako bereziki egindako bertsioa iragarri zuten.\nPlataforma zaleek denboratxoa daramate Double Finen klasiko baten jarraipenaren zain. Bazekiten Psychonauts 2 aurten argitaratuko zela, baina Tim Schaferren taldeak azkenik zehaztu du noiz jokatu ahalko den: abuztuaren 25ean kaleratuko dute Xbox Series, Xbox One eta PC plataformetan. Hori ospatzeko zoratzeko moduko abentura honen trailerra erakutsi zuten gainera.\nSupergiant Games indie garatzailearen Hades bikainak ikaragarrizko arrakasta lortu zuen iaz PCan eta Switchean. Orain, Xbox Serieseterako eta Onerako helduko da gainera: abuztuaren 13an kaleratuko da jainkoen bedeinkapenekin betetako roguelike bideo-jokoa. Xbox Game Pass harpidetza zerbitzuan gehituko dute argitaratzerakoan. PlayStationerako ere egun berean helduko da gainera.\nPlaydead estudioko langile ohiek Limbo eta Inside apartak gogora ekarriko dituen Somerville interesgarria ezagutzera eman zuten ondoren.\nBertan estralurtarren inbasio batetik ihes egiten duen familia baten kontrola hartuko dute jokalariek. Jumpshipeko garatzaileek 2022rako prest edukiko dutela aurreratu dute: Xbox Seriesetarako eta PCrako garatzen ari dira.\nPasa den urtean kaleratu behar zen Xbox Seriesen estreinaldiarekin batera, baina Microsoften kontsolen jarraitzaile sutsuenak oraindik Halo Infiniten zain jarraitzen dute. Hainbat geroratze jasan ditu, baina halere garapen prozesuak aurrera jarraitzen duela aldarrikatu nahi izan zuten 343 Industriesekoak orain arte erakutsi gabeko atalaren xehetasunak emanda.\nHaloren multijokalaria inoiz baino ikusgarriagoa izango da bertsio honetan. Ohiko elementuak batuko ditu, baina gantxoarekin sekulakoak egin ahalko dituzte jokalariek. Online partiden belaunaldi berria doakoa izango da gainera: Halo Infiniten multijokalarira dohainik gozatu ahalko dute Xbox Serieseko, Xbox Oneko eta PCko jokalariek.\nKanpaina, baina, ordainpekoa izango da. Bideo-joko osoaren argitaratze data erdizka zehazten bukatu zuten 343koek: 2021eko gabonetarako prest egongo da Halo berria.\nDiablo II Resurrecteden gameplay berria erakutsi zuten Blizzardekoek. Dirudienez RPG klasikoaren zinematika guztiak berregingo dituzte remake honetarako, eta izugarrizko kalitatea izango dute. Jokatu ahalko den eguna ere adierazi zuten: irailaren 23an iritsiko da Vicarious Visions prestatzen ari den proiektua PC eta kontsola guztietarako.\nA Plague Talek eta Slime Rancherrek jarraipenak jasoko dituzte: A Plague Tale: Requiem eta Slime Rancher 2 2022an kaleratuko dituzte Asobo Studiok eta Monomi Parkek, hurrenez hurren. Far Cry 6 erakusten jarraitu zuten Ubisoftekoek, aurreko egunetako trailerrak gutxi izango balira bezala. Mundfish estudio errusiarrak bere Atomic Heart desiratua beste batez aurkezteko aprobetxatu zuen; tiro joko honek oraindik ez dauka argitaratze datarik, baina.\nBielorrusiako indie ikusgarri batekin jarraitu zuen Xboxen aurkezpenak. Replaceden gizaki baten gorpuaren kontrola hartzen bukatu duen adimen artifiziala izango da protagonista. Xehetasunez betetako bi dimentsiotako pixel artarekin sortua, borrokak eta plataformak ikusiko dira girotzeko apokaliptiko batekin.\nReplaced 2022an estreinatuko da Xbox Series, Xbox One eta PC plataformetan.\nObsidianek garatutako Grounded dibertigarriak eduki gehiago jasotzen jarraituko du The Shroom & Doom eguneraketarekin ekainaren 30ean. Among Usek ezin zuen hutsik egin, eta etorkizunerako 15 pertsonentzako partidak iragarri zituen InnerSlothen bideo-joko arrakastatsuak. Abuztuaren 19an merkaturatuko den The Ascent interesgarriak ere bere txokoa eduki zuen ekimenean, trailer guztiz berri batekin. Rabbit & Bear Studioseko japoniarrek Kickstarter bidez finantzatutako Eiyuden Chronicle: Hundred Heroes JRPGaren iragarpena ikusi zen gainera: 2023rako aurreikusten dute, baina aurretik Eiyuden Chronicle: Rising spin-off abentura prestatuko dute.\nOrdu eta erdiko iraupeneko aurkezpen luzearen azken txanparako gorde zituzten Microsoftekoek iragarpen hadienak. Urriaren 28an PCrako kaleratuko dute Age of Empires IV desiratuaren irudi berriak erakutsi zituen Relic Entertainmentek. Gameplayari zuzendutako trailerra zen arren, mundu errealeko irudiak ere sartu zituzten tartean. Xbox Game Passaren baitan lortu ahalko da estrategia jokoen saga ezagunenaren laugarren atala.\nObsidianekoek The Outer Worlds RPG interesgarriaren jarraipena prestatzen ari direla ezagutzera eman zuten. Proiektua hasi baino ez dute egin, beraz ez dira ausartu argitaratze datarik ematera. Hala ere Xbox Seriesterako eta PCrako garatzen ari dira Fallout bezalako lanen bidea jarraitzen duen frankiziaren atal berria.\nAspaldi baieztatu zuten Xboxekoek Asobo Studiosen Microsoft Flight Simulator arrakastatsua kontsoletara ere iritsiko zela, baina E3ra arte itxaron dute argitaratze data zehatza emateko. Uztailaren 27an merkaturatuko dute Xbox Seriesetarako eta nola ez, Game Pass bidez gozatu ahalko da hegazkinen simulagailu ikusgarri hau.\nAurkezpeneko iragarpenik handiena izan zen ziur asko Forza Horizonen bosgarren atalarena. Zur eta lur uztea lortzen duen atal grafiko harrigarriarekin, oraingo honetan Mexikora eramango ditu gidariak oraingoan Playground Gamesekoen mundu irekiko lasterketen jokoak. Ohi bezala froga mordoa batuko ditu, eta ekimen pertsonalizatuak sortzeko aukera nabarmendu dute bideoan. Trailerra 4K-ko bereizmenean ikustekoa dela aldarrikatu beharra dago.\nEz hori bakarrik, laster jokatu ahalko da Forza benetan arrakastatsua izatera eraman duen spin-off honen atal berrira. Azaroaren 9an Xbox Series, Xbox One eta PC plataformetan kaleratuko dute Redmondekoek.\nAurkezpena bukatzeko Arkane Studioseko maisuen bideo-joko berria iragartzera eman zuten Xboxekoek, bereganatutako Bethesdaren parte direla aprobetxatuta. Redfall orain urte batzuk Elder Scrolls VIren izenetako bat zen arren, ez dauka harremanik Bethesda Game Studiosen lanarekin. Tiroak eta magia batuko ditu Arkaneren abentura honek, bakarka zein lagunekin jokatzeko aukera eskainita. Banpiroen aurka egin beharko da hemen, irla zabala esploratu bitartean.\nArgitaratze datarik eman gabe geratu ziren arduradunak. Hori bai, Xbox Seriesetan, Xbox Onean eta PCan jokatu ahalko da.\nGame Erauntsiako kideek Xbox & Bethesda Games Showcasearen jarraipena egin zuten zuzenean. Osorik ikusteko, jarraian duzue Youtubeko esteka:


Hiru emanaldi izango dira Azpeitia dantzan egitasmoaren baitan. Noticias de Gipuzkoa\nHiru emanaldi izango dira Azpeitia dantzan egitasmoaren baitan\nItsasi taldeko lehen eta gaurko dantzariek uztailaren 1ean irekiko dute aurtengo programa, Itsasiren 40. urteurrenean\nazpeitia- Herritarrek Azpeitia dantzan egitasmoaren edizio berri batekin disfrutatzeko aukera izango dute uztailean. Aurtengoan hiru emanaldi izango dira, Itsasi, Jose Mari Orbegozo eta Sahatsa dantza taldeetako ehunka kideen partaidetzarekin.\nProgramari hasiera ona emateko Itsasi taldeko “lehengoko eta oraingo dantzariek” ikuskizun berezia eskainiko dute uztailaren 1ean (19.00etan) Soreasun. Izan ere, Itsasik bere sorreraren 40. urteurrena betetzen du aurten eta horregatik “dantzari ohiak gonbidatzea pentsatu genuen ospakizun honetarako”. Leire Iraola taldeko lagunak jakinarazi duenez, “uste baino jende gehiago apuntatu da eta deialdiaz enteratu ez denak dantzarako aukerarik ez du izango”.\nHala ere, “emanaldiaren ondoren egingo dugun afarirako izena eman dezakete oraindik”.\nAzpeitia dantzan-eko programak uztailaren 9an jarraituko du. Egun horretan, Joxe Mari Orbegozoren saloiko dantza taldeak “hamaika lurraldetako dantza latinoak” eskainiko ditu Soreasun (20.00etan). Bertan “4 eta 75 urte arteko 240 herritar inguru izango dira”.\nAurtengo edizioa borobiltzeko Sahatsa konpainiaren txanda izango da uztailaren 15ean. Iazko esperientzia ona ikusita, Sahatsako lagunak herriko kaleetan zehar arituko dira dantzan. Hala, Sindikatu Zaharretik abiatuko dira 20.00etan eta Plaza Txikian Bidasoako zenbait dantza egin ostean, kalejiran plazara joango dira Euskal Herri osoko dantzak eskaintzeko. - J.L.


Mikroerasoei erantzun eta aniztasun sexuala aldarrikatzeko argazki proiektua | herria | GAUR8 - mila leiho zabalik\n«ZAINDU ZURE HITZAK»\nZenbat aldiz aditu ote dugun «gay izatea aukera bat da» edo «homosexualak promiskuoak dira». Komentario arinak dirudite, baina kalte handia egiten dute, «Zaindu zure hitzak» lagunarteko proiektuaren egileek ohartarazi dutenez. Homofobiaren eta Transfobiaren Aurkako Nazioarteko Egunaren harira plazaratu dute lana.\nArrazismoaren kontrako Interneteko kanpaina batean du sorburua “Zaindu zure hitzak” proiektuak. AEBetako lan horretan, kartel banari eusten zieten azal kolore desberdinetako lagunek. Bakoitzak bizitakoan oinarritutako estereotipoak zituzten idatzita. Adibidez, «ongi ikusten duzu begi horiekin?» galdera zeraman txinatar batek. Behin baino gehiagotan aditu behar izan duen galdera gogorra.\nLGBT (Lesbiana, Gay, Bisexual eta Transexual) komunitatearen inguruko komentario negatiboekin bertsio desberdin bat egitea bururatu zitzaion Leonard Martin londrestarrari, oraindik «ia egunero» entzuten dituztelako esaldi mingarriak. AEBetako kanpainako estereotipoek ez zeramaten erantzunik eta proiektu berrian horiek sartzea interesgarria izanen zela pentsatu zuen, normalean ez ditugulako aditzen eta ezagutzen.\nLagunekin batera gauzatu zuen ideia Martinek, Donostian, amaren etxean. Bederatzi pertsona bildu ziren otsailaren 1ean etxeko salan, Lander Rezola argazkilariarekin. Bakoitzari lau argazki atera zizkion honek, bat estereotipoa idatzita zeraman kartelarekin eta bertzea hari emandako erantzunarekin, gaztelaniaz eta euskaraz. Ingelesezko azpitituluak jarri dizkiete, baita serbierara itzuli ere (bertako lagun bati esker), nazioartera zabaltzeko. Parte-hartzaileetako batek, Mattin Garikanok, erran bezala, paperezko txalupa bat jaurti dute ibaira. Harrera ona izaten ari da eta bide oparoa eginez portu ugaritara irits daiteke. Zabalik daude aukerak.\nArmairutik ateratzea zaildu\nAdibidez, lagun batek gustatzen ez zaion honako komentarioa aukeratu zuen: «Gay izatea aukera bat da». Eta hala erantzun zion: «Nik ez dut gay izatea aukeratu, horrela izateko zortea besterik ez dut izan».\nBi txandatan egin zuten lan, goizez eta arratsaldez, laguntasuna oinarri pasta eta croissant batzuen inguruan esperientziak eta ideiak partekatuz. Kolektiboaren parte direnek eta ez direnek hartu zuten parte. Hagitz gustura gelditu ziren eta hagitz produktiboa izan zen.\nProiektuan jaso dituzten bederatzi estereotipoak (eta baliabide faltagatik kanpoan utzi arren sartu nahiko lituzketen guztiak) gehienetan erabat faltsuak direla azaldu dute. «Ezjakintasunean oinarritzen dira, eta kolektiboaren zein gure bizimoduaren imajinario oker bat sortzen dute». Mikroeraso deitzen diete. «Beldurra sortzen dute eta lagun askoren autoestimua kaltetzen dute, armairutik irteteko trantsizioa zailduz».\nAlde batetik, mikroeraso horiei erantzutea dute helburu eta, bertzetik, aniztasun sexuala aldarrikatzea. Eskerrak eman dizkie Martinek ekarpenak egin dituzten lagun guztiei eta, nola ez, argazkietan aurpegia emateko prest egon direnei. «Jendeari kosta egiten zaio agertzea», erran dute Martinek eta Garikanok aho batez. «Eta hori jendartean gertatzen denaren isla da», erantsi du bigarrenak. «Aldaketa nahi dugu baina gauzatzeko orduan bigarren lerroan geratzen gara. Beharrezkoa da aurpegiak eta hitzak jartzea, baina zeinek egiten du?».\nErrealitate hau paperera eta esku aunitzetara eraman nahiak batu ditu lanaren parte hartzaile guztiak, baita hitzak zaintzearen garrantziaz ohartarazi nahiak ere. Erremintak ematen dituzte estereotipoei aurre egiteko, hitzei hitzekin erantzunez. «Denaren oinarria hezkuntza» dela konbentzituta, beren alea jarri dute data seinalatu batean. Bihar, ez aspaldi, 1990eko maiatzaren 17an, homosexualitatea gaixotasunen zerrendatik kendu zutela ospatuko dute, transexualitatea oraindik ez dutela bertatik ezabatu salatuz.\n«Homofobia existitzen da, gradu oso altuetan eta biolentoetan, eta toki publikoan, matxismoa eta arrazismoa bezala»\nLeonard Martin eta Mattin Garikano. SUSTATZAILEA ETA PARTE HARTZAILEA\nMattin Garikanok mutikotatik sufritu du bulling-a, ez delako inoiz “arauen barrenean” sartu. Beti izan du atzetik maricón, miriquita... eta halakoak erraten zizkion itzala. Orain 27 urte ditu eta oraindik ere itzal hori segika du, bere lagun aunitzek bezala, mutilak zein neskak.\n«Gau batean jai batetik atera eta mutil batekin nindoala, mutil batek bizikletan aurreratu eta ‘maricón’ oihukatu zigun. Momentuan min egin zidan? Bada, ez, ez zidan egin. Baina beharrezkoa da halakoak entzutea?».\n«Jada ezkon gaitezke, adoptatu dezakegu, baina nire egunak 24 ordu ditu, eta, momentu batzuetan, klabeak diren momentu batzuetan, gorrotozko hitzak entzun behar ditut», adierazi du.\nNazioarteko Osasun Erakundearen Asanblada Orokorrak homosexualitatea gaixotasun psikologikoen zerrendatik ezabatu zuen duela 25 urte, 1990eko maiatzaren 17an. Ez da hainbertze denbora pasa, adibidez, elkarrizketatutako bi lagunak jaio zirenean gaixotzat hartzen zituzten.\nNorbera kaltetu gabe\nEurentzat, biharkoa egun inportantea da, «inportantea delako jakitea bakoitza libre dela nahi duena egiteko, beste inor kaltetu gabe... ezta bere burua ere».\nArmairuarekin hori gertatzen dela diote. Batzuk hor gelditzen dira, errazagoa delakoan “bizitza normala bizitzea”. Mattinen iritziz, kontziente izan behar dugu non bizi garen, kontuan izan behar ditugu inguruko egoera eta arauak, baina batez ere indartsu egiten gaituena gure nahietan sinestea da. Hau da, «gay banaiz gay naiz».\nGuztiz bat dator Leonard Martin laguna. Londresekoa da eta 34 urte ditu. «Hiri handia eta anitza izanda, arazorik ez dagoela pentsatuko duzue, baina badaude. Nire kasuan, ez nuen ‘lumarik’ eta ez ziren nirekin sartzen, baina bazen lege bat, gero kendu egin zutena, ikasgeletan homosexualitateaz hitz egitea debekatzen zuena. Horrek tabua sortu eta bulling asko eragin zuen. Bazen ni baino urte bat gehiago zuen mutil bat, androginoagoa, ‘luma’ gehiago zuen, eta sekulako jipoiak jaso zituen. Nik, 14-15 urterekin, beldur handia pasa nuen».\nBitxia da zeinen mantso pasa daitezkeen gauza batzuk. Errate baterako, urte aunitz igaro dira Mattin Garikano umetan eta gaztetxotan bizitakoari buelta ematen hasi den arte. Bizi-bizi oroitzen ditu xehetasunak eta hitzak.\nAitortu duenez, oraindik ere baditu hurbilenekoei ere kontatu gabe barrenean gordetzen dituen kontu mingarriak. Bi lagunak bat etorri dira gorrotozko ekintza horiek eta hitzek ere autoestimuan eragina izan dezaketela agertzean, bereziki gaztetxoa zarenean eta zure identitatea osatzen ari zarenean.\nDardo bat denoi\nDardo bat jaurti dute gu guztion pentsamenduetara, jendarteak, orokorrean, moral bikoitza duela eta hipokresiaz jokatzen duela salatuz. Errate baterako, ez dira gutxi «homosexualitatea ona da besteen etxean gertatzen denean» diotenak.\n“Zaindu zure hitzak” argazki proiektuaren harira sortutako solasaldian aipatu duten bertze ideia bat izan da «etsaia homofoboak» direla pentsatzen dutela, baina homosexualek beraiek ere barneratuta duten homofobia ere kontuan izan behar dela.\nAzaldu dutenez, batzuek bizitzen ari direna zerbait txarra dela uste dute. «Denok denetik dugula iruditzen zait, eta, beraz, nik ere badut homofobotik, arrazismotik...», adierazi du Garikanok.\nErasoak Madril erdian\nArgazki proiektuan parte hartu duen lagun baten seme txikiena bisexuala da, eta androginoa, kontatu du Leonard Martinek. Harriak bota dizkiote. Madril erdian jendea erietxera eraman duten erasoak gertatu ziren iaz. «Homofobia existitzen da eta gradu oso altuetan. Gradu oso biolentoetan eta toki publikoan, matxismoa eta arrazismoa bezala. Eta ona da detektatzen jakitea eta lan egitea. Ekintzak egitea, erantzunak bilatzea eta batez ere gauzak onerako aldatzen ahalegintzea. Horretarako lan izugarria egin behar da, aliatuak bilatuz», diote bi gazteek aho batez.\nHorretarako hagitz baliagarri ikusten dute Internet, nahiz eta, eurek giza eskubideen alde sarean lan egiten duten bezala, kontrako indarra egiten dutenek ere tresna berak baliatzen dituzten. Edozein modutan, erasoei aurre egiteko erreminta aunitz dauden garaian bizi garela pentsatzen dute.\nSarearen bidez estereotipoak hausteko argazkiak munduan barna zabaltzen hasi dira dituzten kontaktuen laguntzaz. Adibidez, irudiekin azaldu nahi dute LGBT (Lesbiana, Gay, Bisexual eta Transexual) komunitateak kolektibo gisa borroka egiten badu ere, bertan denetik dagoela, toki guztietan bezala: «Aberatsak gara aniztasunean».\nAma bat eta aita bat ez, maitasuna\n«Ume batek aita bat eta ama bat behar ditu», dio argazkietako batean lagun batek eusten duen kartelak. Hona erantzuna: «Ume batek maitasuna behar du».\nLagun bakoitzak estereotipo bat aukeratu du, bere bizian sarri aditu behar izan duena edo arrazoi batengatik edo bertzeagatik ukitzen duena eta aldatu nahi duena. Emandako erantzunak ere pertsonalak dira, baina lagunarteko proiektua da eta denen artean ideiak partekatu eta terminoak zaindu dituzte.\nBertze kartel batek hala dio: «Ez dut ulertzen zergatik daukazuen homosexualak zaretela agertzeko behar hori». Eta erantzuna: «Ez da homosexualak garela esateko gogoa, duintasunez azaltzeko beharra baizik».\nGuatemalara bidali dituzte argazkiak. Belgradera ere iritsi dira, toki adierazgarrira, arriskutsua izan daitekeen lekura. «1990ean Harrotasunaren Eguna egiten saiatu ziren eta odol putzu batean bukatu zen ahalegina. 2010ean gauza bera. Joan den urtean berriro ahalegindu ziren eta ongi atera zen», esplikatu du Leonardek.\nHango aktibistentzat hagitz garrantzitsua izan zen argazkiak jasotzea eta beren asmoa da Harrotasunaren Eguna iristear dela egunero argazki bikote bana jartzea webgunean eta eguna ailegatzean denak zintzilikatzea.\nEgitasmoak Gehituren web orrialdean eta aldizkarian ere izanen du lekua.\nPertsona legalak ala ilegalak\nHerrialdearen arabera legalak ala ilegalak dira gay, lesbiana eta bisexualak. Errusian, “ez dira existitzen”. Iranen heriotza zigorra jaso dezakete. Eta, kilometro gutxi batzuk gorabehera, ezkon daitezke ala ez. Adibidez, Euskal Herrian, Bidasoaren alde batean edo bertzean bizi ezkontzeko eskubidea zeneukan ala ez. 2012an aldatu zen hori, Estatu frantsesak homosexualen arteko ezkontzak baimendu zituenean. Elkarrizketatuek azpimarratu dute izaera erlijiosotik aparte, eskubide kontua dela ezkondu ahal izatea.\nLeonardek eta Mattinek ikusten dute azken urteetan «aurrerapauso dezente» eman direla baina jendea hor gelditu dela, urrats gehiago egin gabe. Nabarmendu dute ez direla kontu pribatuak, giza eskubideak baizik. «Asko dago aldatzeko eta beharrezkoa da ikusgarri izatea», defendatu dute.\nUrraketa, kolpetik edo pixkanaka\nHomofobia sistema batek elikatzen duela eta horretatik bizi dela azpimarratu dute. «Ez da jipoia bakarrik. Pixkanaka-pixkanaka desgastea sortzen du. Giza eskubideak urratzeko bi modu daude, kolpetik edo gutxika-gutxika. Eta gutxika-gutxika osasunarentzat oso txarrak diren egoerak sor daitezke».\nHorrekin erran nahi dute gure hitzek pertsonak markatzen dituztela. «Sartutako arantzak bezala dira. Ni markatu egin naute –onartu du Mattinek–, txarrerako eta onerako».\n«Hori da, onerako ere bai, besteak beste horregatik zabiltza orain aktibista», jarraitu du lagunak.


Planasan izandako kalteek endibia ekoiztea eragozten dute - Ekonomiaren KZ\nPlanasan izandako kalteek endibia ekoiztea eragozten dute\n2022-06-21 2022-06-21 Ane Soriano\nJoan den larunbatean Planasako instalazioetan (Valtierra) piztutako sutearen ondorioz, enpresak ezin izan zuen berriro ekin endibia freskoa ekoizteari. Biltegi gisa erabilitako nabe zaharra erre egin zen, eta astelehenean suhiltzaileek foku hori kontrolatzen jarraitu zuten.\nEkoizpen-instalazioa, laborategiak eta bulegoak ere hartzen dituena, egoera onean dago, baina suak instalazio elektrikoari kalte egin zionez, astelehen honetan ezinezkoa zen makinekin edozein jarduera egitea, baita bulegoetan ere.\nGoizeko lehen ordutik, zuzendaritza lantegiaren egoera ebaluatzen hasi zen, eta sindikatuei deitu zien.\nPlanasak 200 pertsona baino gehiago enplegatzen ditu, eta gehienek etxean geratu behar izan zuten lan egin ezin zutelako.\nEnpresak 11: 30ean deitu zuen CCOO (8) eta LAB (4) sindikatuetako ordezkariek osatutako batzordea hurbileko beste erakunde baten bulegoetan bilera batera, gertatutakoaren azalpen teknikoa emateko. Inoiz ez zuen lan-neurri zehatzik azaldu, baina aurreratu zuen egungo egoera egun batzuetako epean konpontzen ez bada, behartuta egongo dela aldi baterako kontratu-etendurako enplegu-erregulazioko espediente bat (aldi baterako lan-erregulazioko espedientea) aplikatzera plantillarentzat, sindikatuetako iturriek zehaztu zutenez.\nIgandean igorritako komunikatuaren arabera, gainazaleko lehen berrikuspen batean, instalazio nagusiek kalte handirik jasan ez dutela dirudi. Hala ere, datozen egunetan datuak eguneratzeko beste ohar bat zabalduko dutela adierazi zuen konpainiak.\n← EAEko 4 langiletik ia 1ek ordu gehiago lan egiten du\nKontuz gainzorpetzearekin! →\nNafarroa, 1975etik hazkunderik handiena izan duen seigarren erkidegoa\nLanbidek 3.200 pertsona enplegatzea lortu du\nSindikatuek zalantzak dituzte lan-erreformari buruz